KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar il-Ħidma tal-Forum Konġunt tal-UE dwar il-prezzijiet ta' Trasferiment fil-perjodu minn Lulju 2012 sa Jannar 2014 /* COM/2014/0315 final */





1. Introduzzjoni L-interdipendenza ekonomika globali u l-interazzjoni tar-regoli fiskali nazzjonali tista’ twassal għal tassazzjoni doppja jew nontassazzjoni doppja ta’ intrapriżi multinazzjonali. Il-Pjan ta’ Azzjoni dwar l-Erożjoni tal-Bażi u t-Trasferiment tal-Profitt ("Il-Pjan ta’ Azzjoni tal-BEPS") ippreżentat mill-Organizzazzjoni għall-Kooperazzjoni u l-Iżvilupp Ekonomiċi (OECD) f’Lulju 2013, ifittex li jtejjeb ir-regoli tat-taxxa internazzjonali u rċieva appoġġ internazzjonali wiesa' fl-ogħla livell. Il-Pjan ta’ Azzjoni jidentifika diversi nuqqasijiet fir-regoli u l-istandards internazzjonali eżistenti tat-taxxa, li jistgħu jiġu sfruttati biex jherru l-bażi tat-taxxa f’ġuriżdizzjonijiet oħra u biex iċaqalqu l-elementi tal-bażi għat-taxxa għat-tnaqqis kumplessiv ta’ taxxa. Mill-perspettiva tal-Unjoni Ewropea (UE), il-lakuni eżistenti fir-regoli u l-istandards tat-taxxa internazzjonali jxekklu l-funzjonament bla xkiel tas-Suq Intern li jinkludi 28 reġim fiskali differenti. Il-Kummissjoni tqis li huwa importanti li s-sinerġiji bejn id-dibattitu internazzjonali attwali dwar il-BEPS u d-diskussjonijiet fi ħdan l-UE, jiġu esplorati bl-għan li jiġu stabbiliti soluzzjonijiet fattibbli fi ħdan l-UE, li jqisu l-obbligi tat-Trattat tal-UE, kif ukoll li jippromwovu l-interessi tal-UE fit-twaqqif ta’ standards internazzjonali. Il-Kummissjoni tirrikonoxxi wkoll li l-miżuri meħuda fil-livell tal-UE jistgħu jikkontribwixxu biex jiksbu l-għanijiet stabbiliti fil-pjan ta’ azzjoni dwar il-BEPS. Fil-qasam tal-ipprezzar tat-trasferimenti, intrapriżi multinazzjonali (MNEs) u l-amministrazzjonijiet tat-taxxa (TA) qed iħabbtu wiċċhom ma’ problemi prattiċi fl-ipprezzar tat-tranżazzjonijiet transfruntieri bejn intrapriżi assoċjati għal skopijiet ta’ taxxa. L-approċċ adottat mill-Istati Membri tal-UE biex issir valutazzjoni korretta tal-prezz ta’ tranżazzjonijiet bħal dawn huwa dak tal-prinċipju tad-distakkament (ALP)[1]. L-ALP huwa bbażat fuq paragun bejn il-kundizzjonijiet applikati minn kumpaniji assoċjati u l-kundizzjonijiet li kieku kienu japplikaw bejn intrapriżi indipendenti. Madankollu, l-interpretazzjoni u l-applikazzjoni tal-ALP tvarja – minn amministrazzjoni tat-taxxa għal oħra u bejn l-amministrazzjonijiet tat-taxxa u n-negozju. Dan jista' jirriżulta f’inċertezza, iktar spejjeż u l-potenzjal ta' taxxa doppja jew nontassazzjoni doppja. Dawn l-aspetti għandhom impatt negattiv fuq il-funzjonament tajjeb tas-Suq Intern. Il-Kummissjoni, f’Ottubru 2002[2] waqqfet il-Forum Konġunt tal-UE dwar il-Prezzijiet ta’ Trasferiment (JTPF), grupp ta' esperti biex isibu soluzzjonijiet prammatiċi għal problemi li jinbtu mill-applikazzjoni tal-ALP fi ħdan l-UE. Il-JTPF jopera fuq il-bażi ta’ mandati ta’ erba’ snin, stabbilit permezz ta’ Deċiżjonijiet tal-Kummissjoni. Il-mandat attwali tal-JTPF jibqa’ jgħodd sal-31 ta’ Marzu 2015. Il-JTPF kien riżorsa importanti għall-ħidma tal-Kummissjoni fit-titjib tal-amministrazzjoni u l-funzjonament tal-ipprezzar tat-trasferimenti fl-UE. Tista’ sservi wkoll ta' kontribuzzjoni utli għall-proġett BEPS tal-OECD sponsorizzat mill-G20. Din il-Komunikazzjoni tirrapporta dwar il-ħidma tal-JTPF fil-perjodu ta' bejn Lulju 2012 u Jannar 2014. 2. Sommarju tal-attivitajiet tal-JTPF minn Lulju 2012 sa Jannar 2014 Fil-perjodu ta' bejn Lulju 2012 u Jannar 2014, il-JTPF kompla jimplimenta l-programm ta’ ħidma 2011‑2015 tiegħu u ltaqa’ erba’ darbiet. Tlestew rapporti dettaljati fuq tliet suġġetti – aġġustamenti sekondarji, il-ġestjoni tar-riskju tal-ipprezzar tat-trasferimenti u l-aġġustamenti ta’ kumpens. B’mod parallel, il-JTPF wettaq diversi eżerċizzji ta’ monitoraġġ. Proġetti li għaddejjin tal-JTPF jinkludu l-monitoraġġ tal-funzjonament prattiku tal-Konvenzjoni 90/436/KEE dwar l-eliminazzjoni tat-tassazzjoni doppja b'rabta mal-aġġustament tal-qligħ ta' intrapriżi assoċjati[3] (Konvenzjoni ta' Arbitraġġ) u l-Kodiċi tal-Kondotta rivedut għall-implimentazzjoni effettiva tal-Konvenzjoni ta' Arbitraġġ[4], kif ukoll il-monitoraġġ tal-Kodiċi tal-Kondotta dwar id-dokumentazzjoni tal-ipprezzar tat-trasferimenti għall-intrapriżi assoċjati fl-UE (Dokumentazzjoni dwar l-Ipprezzar tat-Trasferimenti tal-UE )[5]. Il-ħidma tal-JTPF, b'mod ġenerali, kienet konsistenti mal-azzjonijiet previsti fil-Pjan ta' Azzjoni dwar l-Erożjoni tal-Bażi u t-Trasferiment tal-Profitt (Pjan ta' Azzjoni BEPS). Ir-rapporti adottati reċentement jistgħu jħabbru r-reviżjoni possibbli tad-dispożizzjonijiet rilevanti fil-kummentarju tal-mudell ta’ konvenzjoni dwar it-taxxa tal-OECD u l-Linji gwida dwar l-Ipprezzar tat-Trasferimenti, filwaqt li x-xogħol attwali li jsir mill-JTPF fit-titjib tal-funzjoni prattika tal-Konvenzjoni ta’ Arbitraġġ huwa rilevanti għad-diskussjoni tal-BEPS dwar il-ħolqien ta' mekkaniżmi għas-soluzzjoni tat-tilwim aktar effettivi (Azzjoni 14 tal-Pjan ta’ Azzjoni tal-BEPS). Ix-xogħol tal-BEPS fuq id-dokumentazzjoni tal-ipprezzar tat-trasferimenti (Azzjoni 13 tal-Pjan ta’ Azzjoni tal-BEPS) se jibbenefika wkoll mill-konstatazzjonijiet tal-JTPF fir-rieżami attwali tiegħu tad-DPT tal-UE. 2.1. Ir-rapport tal-JTPF dwar l-Aġġustamenti Sekondarji (Anness I) Il-leġiżlazzjoni dwar l-ipprezzar tat-trasferimenti f’xi Stati Membri tippermetti jew tirrikjedi “tranżazzjonijiet sekondarji” sabiex l-allokazzjoni reali tal-profitti tkun konsistenti mal-aġġustament oriġinali tal-ipprezzar tat-trasferimenti ("aġġustament primarju"). Tassazzjoni doppja tista' tirriżulta minħabba l-fatt li t-tranżazzjoni sekondarja nnifisha jista’ jkollha konsegwenzi tat-taxxa u tirriżulta f’aġġustament. ("aġġustament sekondarju"). Kwestjonarju tal-JTPF qies is-sitwazzjoni fl-Istati Membri fl-1 ta’ Lulju 2011 u żvela li hemm dispożizzjonijiet u prattiċi legali differenti fir-rigward tal-aġġustamenti sekondarji li jistgħu jwasslu għal tassazzjoni doppja fi ħdan l-UE. Ir-rapport jippreżenta l-aspetti ġenerali ta’ aġġustamenti sekondarji, u jagħti rakkomandazzjonijiet dwar kif għandha tiġi ttrattata l-possibilità ta’ tassazzjoni doppja f’dan il-kuntest. L-Istati Membri li fihom l-aġġustamenti sekondarji mhumiex obbligatorji huma mogħtija l-parir li jżommu lura milli jagħmluhom sabiex jevitaw tassazzjoni doppja. L-Istati Membri li fihom l-aġġustamenti sekondarji huma obbligatorji huma mogħtija l-parir li jipprovdu modi u mezzi biex jevitaw it-tassazzjoni doppja. Ir-rakkomandazzjonijiet, madankollu, jassumu li l-kontribwenti jaġixxu bi skop tajjeb. Bl-għajnuna tad-Direttiva tal-UE dwar is-Sussidjarja Ewlenija (PSD)[6] ir-rapport jirrakkomanda li jiġu kkaratterizzati l-aġġustamenti sekondarji fi ħdan l-UE bħala dividendi kostruttuvi jew kontribuzzjonijiet kapitali kostruttivi. Għaldaqstant, il-PSD tiżgura li ma tiġi imposta ebda taxxa minn ras il-għajn fuq id-distribuzzjoni minn kumpanija sussidjarja għall-kumpanija prinċipali tagħha fi ħdan l-UE. Għal każijiet mhux koperti mill-PSD, ir-rapport jiddeskrivi u jirrakkomanda l-proċedura ta' ripatrijazzjoni fil-kuntest ta’ proċedura ta’ ftehim reċiproku (MAP) disponibbli skont il-Ftehim dwar it-Tassazzjoni Doppja (DTA) rispettiv applikabbli jew anki fi stadju aktar bikri. Aktar minn hekk, huwa rakkomandat li l-Istati Membri joqogħdu lura milli jimponu penali fir-rigward tal-aġġustament sekondarju. Ir-rakkomandazzjonijiet fir-rapport jindirizzaw ħafna każijiet ta’ tassazzjoni doppja li jirriżultaw minn prattiki differenti fl-Istati Membri fir-rigward tal-aġġustamenti sekondarji. 2.2. Ir-rapport tal-JTPF dwar il-Ġestjoni tar-Riskju tal-Ipprezzar tat-Trasferimenti (Anness II) L-infurzar u l-konformità mar-regoli tal-ipprezzar tat-trasferimenti jistgħu jitolbu riżorsi kbar lill-amministrazzjonijiet tat-taxxa u l-kontribwenti rispettivament. L-JTPF jirrikonoxxi li r-riżorsi disponibbli għall-ipprezzar tat-trasferiment huma limitati u għalhekk għandhom jintużaw b’mod effettiv. Għaldaqstant, huwa importanti li jiġu vvalutati r-riskji u jiġu indirizzati b'mod efettiv u li jkun hemm mekkaniżmi fis-seħħ biex isolvu t-tilwim b'mod effiċjenti u f'waqtu. Ir-rapport jenfasizza li minbarra l-għodod prattiċi u legali disponibbli, l-amministrazzjonijiet tat-taxxa u l-kontribwenti fl-UE jistgħu jużaw għodod speċjali għall-ġestjoni tal-ipprezzar tat-trasferimenti. Dawn l-għodod jinkludu skambju ta’ informazzjoni, proċeduri ta’ ħidma komuni għall-awditjar b’mod ġenerali, approċċi koordinati fuq awditjar tat-TP, standard ta’ dokumentazzjoni komuni[7] u l-mekkaniżmu għas-soluzzjoni tat-tilwim skont il-Konvenzjoni ta’ Arbitraġġ. Ir-rapport jibni fuq xogħol preċedenti dwar il-ġestjoni tar-riskju magħmul mill-Kummissjoni[8] u korpi oħra bħall-OECD[9] u jpoġġih fil-kuntest tal-isfidi speċjali tal-ipprezzar tat-trasferimenti kif ukoll l-għodod legali u amministrattivi disponibbli fl-UE. Ir-rapport fih gwida dwar il-ġestjoni tar-riskju tal-ipprezzar tat-trasferimenti msejsa fuq il-prinċipji ġenerali ta’ kooperazzjoni bejn il-kontribwent u l-amministrazzjoni/jiet tat-taxxa, l-identifikazzjoni ta’ żoni ta’ riskju għoli u riskju baxx kif ukoll azzjonijiet immirati sew, f’waqthom u adegwati. Għall-fażi ta' qabel l-awditu, ir-rapport jirrakkomanda komunikazzjoni bejn il-kontribwent u l-amministrazzjoni/jiet tat-taxxa fi żmien bikri u li jinstab bilanċ bejn il-ħtieġa ta’ amministrazzjoni/jiet tat-taxxa għal informazzjoni u l-piż impost fuq il-kontribwent minn talbiet għal informazzjoni. Ir-rapport jirrakkomanda wkoll li l-Istati Membri jikkunsidraw, f’ċirkostanzi xierqa, l-iskambju ta’ informazzjoni bbażat fuq id-Direttiva tal-UE dwar il-Kooperazzjoni Amministrattiva[10]. Skont id-Direttiva kull awtorità kompetenti ta’ Stat Membru tista’ titlob l-informazzjoni rilevanti mingħand l-awtorità kompetenti ta’ kwalunkwe Stat Membru ieħor. L-awtoritajiet kompetenti jistgħu wkoll, b'inizjattiva tagħhom stess, jaqsmu informazzjoni li huma jikkunsidraw relevanti għal awtoritajiet kompetenti oħra ma’ dawn l-awtoritajiet kompetenti b'mod spontanju. Barra minn hekk, l-amministrazzjonijiet tat-taxxa għandhom ikollhom għodod xierqa disponibbli biex jindirizzaw każijiet ta’ riskju għoli. Għall-fażi tal-awditjar, ir-rapport jirrakkomanda lill-kontribwenti u lill-amministrazzjonijiet tat-taxxa biex jiksbu fehim reċiproku tal-fatti u ċ-ċirkostanzi li jirfdu t-tranżazzjonijiet taħt reviżjoni fi stadju bikri. Jirrakkomanda wkoll li l-Istati Membri jikkunsidraw, f’ċirkostanzi xierqa, l-approċċi kooperattivi fi ħdan l-UE dwar l-awditjar. Fil-fażi tar-riżoluzzjoni tat-tilwim, ir-rapport jirrakkomanda riżoluzzjoni effiċjenti u fil-ħin fil-qafas ta’ MAPs u l-Konvenzjoni dwar l-Arbitraġġ. 2.3 Ir-rapport tal-JTPF dwar Aġġustamenti ta’ Kumpens (l-Anness III) Aġġustamenti ta’ kumpens huma aġġustamenti fl-ipprezzar tat-trasferimenti “li fihom il-kontribwent jirrapporta prezz ta’ trasferiment għal skopijiet ta’ taxxa li, fl-opinjoni tal-kontribwent, huwa prezz ibbażat fuq il-prinċipju tad-distakkament għal tranżazzjoni kkontrollata, anki jekk dan il-prezz huwa differenti mill-ammont li fil-fatt jinżamm bejn l-intrapriżi assoċjati”[11]. Kwestjonarju tal-JTPF qies is-sitwazzjoni fl-Istati Membri tal-UE fl-1 ta’ Lulju 2011 u żvela li l-Istati Membri għandhom prattiki differenti fir-rigward tal-aġġustamenti ta’ kumpens. Il-kundizzjonijiet, il-proċeduri u ż-żmien biex isiru dawn l-aġġustamenti jvarjaw fost l-Istati Membri u konsegwenza ta' hekk jista' jkun hemm tassazzjoni doppja kif ukoll nontassazzjoni doppja. Ir-rapport għandu l-għan li jipprovdi gwida prattika ta’ kif it-tassazzjoni doppja u n-nontassazzjoni doppja li jirriżultaw minn prattiki differenti fl-Istati Membri fl-applikazzjoni ta’ aġġustamenti ta’ kumpens, jistgħu jiġu evitati. Il-gwida fir-rapport hija applikabbli għall-aġġustamenti ta' kumpens li jsiru fil-kontijiet tal-kontribwent u jiġu spjegati fid-dokumentazzjoni tal-ipprezzar tat-trasferimenti tal-kontribwent. ir-rapport jirrakkomanda li l-Istati Membri jaċċettaw aġġustament ta' kumpens mibdi mill-kontribwent (aġġustament 'il fuq kif ukoll l'isfel), jekk il-kontribwent ikun issodisfa ċerti kundizzjonijiet: il-profitti tal-intrapriżi relatati kkonċernati jiġu kkalkulati b'mod simetriku, jiġifieri l-intrapriżi li jipparteċipaw fi tranżazzjoni jirrappurtaw l-istess prezz għat-tranżazzjoni rispettiva f'kull Stat Membru involut; il-kontribwent ikun għamel sforzi raġonevoli biex jikseb riżultat ibbażat fuq il-prinċipju tad-distakkament; l-approċċ applikat mill-kontribwent ikun konsistenti maż-żmien; l-aġġustament ikun sar qabel ma titressaq id-dikjarazzjoni tat-taxxa; f'każ li t-tbassir tal-kontribwent ikun differenti mir-riżultati miksuba, il-kontribwent ikun jista' jispjega għaliex ġara dan, jekk ikun meħtieġ minn mill-anqas Stat Membru wieħed involut. 2.4 Attività ta’ monitoraġġ Parti mill-ħidma tal-JTPF hija l-monitoraġġ u l-ġestjoni tal-implimentazzjoni effettiva tal-kisbiet tiegħu. Dan isir kemm billi jitħejjew rapporti ta' statistika annwali kif ukoll bit-tħejjija ta' rapporti speċifiċi. Ir-rapporti mbagħad jiġu eżaminat mill-Kummissjoni u l-JTPF biex jiġi identifikat fejn tista' titwettaq aktar ħidma mill-JTPF. Ir-rapporti statistiċi rigward il-Proċeduri ta’ Ftehim Reċiproku pendenti (MAPs) skont il-Konvenzjoni ta’ Arbitraġġ (AC) u dwar Ftehimiet minn Qabel ta' Prezzijiet (APAs) jitħejjew u jiġu evalwati kull sena. Il-format tal-istatistiċi dwar MAPs pendenti taħt l-AC riċentement ġie mtejjeb u issa jippermetti valutazzjoni aħjar. L-eżerċizzju ta’ monitoraġġ komprensiv li qed isir bħalissa dwar it-tħaddim prattiku tal-Konvenzjoni ta’ Arbitraġġ u l-Kodiċi ta’ Kondotta tagħha diġà rriżulta fi proposti konkreti għat-titjib tagħha li qed jiġu diskussi mill-JTPF. Il-Funzjonament tat-TPD tal-UE kien monitorat fl-2013: L-Istati Membri u l-partijiet involuti non-governattivi mlew il-kwestjonarji dwar l-impatt tat-TPD tal-UE. Ir-riżultati se jiġu diskussi mill-JTPF fl-2014. Wara r-Rapport fuq l-Intrapriżi ż-Żgħar u ta’ Daqs Medju (SMEs) u l-Ipprezzar tat-Trasferiment, l-informazzjoni dwar l-ipprezzar tat-trasferimenti rilevanti għall-SMEs ġiet ippubblikata fl-2013 fis-sit elettroniku tal-JTPF għal kull Stat Membru. 3. Konklużjonijiet tal-Kummissjoni Il-Kummissjoni tibqa’ tal-fehma li l-grupp ta’ esperti tal-JTPF huwa riżors ta’ valur fl-indirizzar tal-problemi marbuta mal-ipprezzar tat-trasferimenti u jipprovdi soluzzjonijiet prammatiċi għal varjetà ta’ kwistjonijiet bħal dawn. Il-ħidma tal-JTPF hija konsistenti mal-azzjonijiet previsti fil-pjan ta’ azzjoni tal-BEPS. Ir-rapporti dwar l-aġġustamenti sekondarji, il-ġestjoni tar-riskju tal-ipprezzar tat-trasferimenti u l-aġġustamenti ta’ kumpens jindirizzaw il-kompiti ewlenin identifikati mill-Kummissjoni fit-twaqqif tal-JTPF u identifikati fil-pjan ta' Azzjoni tal-BEPS. Il-Kummissjoni tappoġġa bis-sħiħ il-konklużjonijiet u s-suġġerimenti tar-Rapporti dwar l-Aġġustamenti Sekondarji, il-Ġestjoni tar-Riskju tal-Ipprezzar tat-Trasferimenti u l-Aġġustamenti ta' Kumpens. Il-Kummissjoni tistieden lill-Kunsill biex japprova r-Rapport dwar l-Aġġustamenti Sekondarji u tistieden lill-Istati Membri biex jimplimentaw ir-rakkomandazzjonijiet fil-leġiżlazzjoni nazzjonali jew fir-regoli amministrattivi tagħhom. Il-Kummissjoni tistieden lill-Kunsill biex japprova r-Rapport dwar il-Ġestjoni tar-Riskju tal-Ipprezzar tat-Trasferimenti u tistieden lill-Istati Membri biex jimplimentaw prattiċi li jkunu konformi mal-metodi u l-konsiderazzjonijiet proċedurali li jinsabu fir-rapport. Il-Kummissjoni tistieden lill-Kunsill biex japprova r-Rapport dwar l-Aġġustamenti ta’ Kumpens u tistieden lill-Istati Membri biex jimplimentaw is-soluzzjoni prattika rakkomandata fir-rapport. Il-Kummissjoni temmen li eżerċizzju ta’ monitoraġġ perjodiku fil-futur dwar l-implimentazzjoni tal-konklużjonijiet u rakkomandazzjonijiet tar-rapporti, jagħti rispons utli biex jinforma kull eżerċizzju ta' aġġornament neċessarju. Il-Kummissjoni tinkoraġġixxi l-JTPF biex ikompli l-attività ta’ monitoraġġ tiegħu u tistenna bil-ħerqa r-riżultat tal-ħidma tiegħu dwar it-titjib tal-funzjoni prattika tal-AC u d-diskussjoni dwar il-Kodiċi tal-Kondotta dwar id-dokumentazzjoni tal-ipprezzar tat-trasferimenti għal intrapriżi assoċjati fl-UE. Fil-kuntest tal-BEPS, ladarba jkunu miftiehma soluzzjonijiet konkreti fil-qasam tal-ipprezzar tat-trasferimenti, l-JTPF se jikkunsidra modi kif jagħti kontribut għall-implimentazzjoni konsistenti tagħhom fl-UE. [1] Il-prinċipju tad-distakkament huwa stabbilit fl-Artikolu 9 tal-Konvenzjoni Mudell tat-Taxxa żviluppata mill-Organizzazzjoni għall-Kooperazzjoni u l-Iżvilupp Ekonomiċi (OECD MTC). L-OECD żviluppat ukoll Linji gwida dwar l-Ipprezzar tat-Trasferimenti għal Impriżi Multinazzjonali u Amministrazzjonijiet tat-Taxxa. [2] Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali: "Lejn suq intern mingħajr xkiel — Strateġija biex l-impriżi jkollhom bażi fiskali korporattiva komuni u konsolidata għall-attivitajiet tagħhom madwar l-UE" COM(2001) 582 finali, 23.10.2001 p. 21 [3] ĠU L 225, 20.8.1990, p. 10. [4] ĠU C 322, tas-30.12.2009, p. 1. [5] ĠU C 176, tas-26.07.2006, p. 1. [6] Direttiva tal-Kunsill 2011/96/UE tat-30 ta’ Novembru 2011 dwar is-sistema komuni tat-tassazzjoni li tapplika fil-każ tal kumpanniji prinċipali u sussidjarji tal-Istati Membri differenti. [7] Kodiċi tal-Kondotta fuq id-dokumentazzjoni tal-ipprezzar tat-trasferimenti għal impriżi assoċjati fl-Unjoni Ewropea (EUTPD), ĠU C 176, 28.7.2006. [8] Il-Kummissjoni Ewropea: Gwida tal-Ġestjoni tar-Riskju għall-Amministrazzjonijiet tat-Taxxa (2006) u Gwida għall-Ġestjoni tar-Riskju tal-Konformità għall-Amministrazzjonijiet tat-Taxxa (2010). [9] Studju FTA tal-OECD li “Dealing Effectively with the Challenges of Transfer Pricing” u Abbozz ta' Manwal tal-OECD dwar il-Valutazzjoni tar-Riskju tal-Ipprezzar tat-Trasferimenti. [10] Id-Direttiva tal-Kunsill 2011/16/UE tal-15 ta' Frar 2011 dwar il-kooperazzjoni amministrattiva fil-qasam tat-tassazzjoni u li tħassar id-Direttiva 77/799/KEE, ĠU L 64, 11.3.2011. [11] Il-Linji Gwida tal-OECD għall-Ipprezzar tat-Trasferimenti għall-Intrapriżi Multinazzjonali u għall-Amministrazzjonijiet tat-Taxxa, Glossarju (2010). ANNESS I RAPPORT DWAR AĠĠUSTAMENTI SEKONDARJI 1. Sfond 1. Il-Forum Konġunt tal-UE dwar il-Prezzijiet ta' Trasferiment (JTPF), bħala parti mill-programm ta' ħidma tiegħu għall-2011-2015 ikkunsidra l-hekk imsejħa aġġustamenti sekondarji fil-prezzijiet tat-trasferiment billi dawn l-aġġustamenti jistgħu jirriżultaw f'tassazzjoni doppja. Kwestjonarju li tnieda f'Ġunju 2011 ħa kont tas-sitwazzjoni prevalenti f'kull Stat Membru tal-UE fl-1 ta' Lulju 2011 u serva biex titħejja ħarsa ġenerali dwar l-aspetti prattiċi u amministrattivi/ġuridiċi fl-Istati Membri differenti. Is-27 tweġiba tal-Istati Membri kollha ġew inklużi fid-dokument JTPF/018/REV1/2011. Abbozz ta' dokument ta' diskussjoni dwar aġġustamenti sekondarji (doc. JTPF/010/2012/EN) ġie ppreparat u diskuss waqt il-laqgħa tal-JTPF f'Ġunju 2012. Dan ir-rapport ġie diskuss u maqbul matul il-laqgħa tal-JTPF f'Ottubru 2012. 2. Definizzjoni u Kamp ta' applikazzjoni 2. Huwa possibbli li aġġustament tal-prezzijiet tat-trasferiment ikun akkumpanjat minn hekk imsejjaħ "aġġustament sekondarju". L-OECD tiddefinixxi aġġustamenti sekondarji fil-glossarju tal-Linji Gwida tal-OECD għall-Ipprezzar tat-Trasferimenti (GPT) bħala "aġġustament li jirriżulta mill-impożizzjoni ta' taxxa fuq tranżazzjoni sekondarja f'każijiet ta' pprezzar tat-trasferimenti" u tranżazzjoni sekondarja bħala tranżazzjoni kostruttiva li ċerti Stati, jasserixxu skont il-leġiżlazzjoni domestika tagħhom dwar l-ipprezzar tat-trasferimenti wara li jkunu pproponew aġġustament primarju sabiex l-allokazzjoni reali tal-profitti tkun konsistenti mal-aġġustament primarju. Tranżazzjonijiet sekondarji jistgħu jieħdu l-forma ta' dividendi kostruttivi (jiġifieri oġġetti ttrattati daqslikieku huma dividendi, minkejja li normalment ma jitqisux bħala tali), kontribuzzjonijiet ta' ekwità kostruttivi, jew self kostruttiv". Il-leġiżlazzjoni dwar it-trasferiment tal-prezzijiet f'xi Stati tippermetti jew tirrikjedi "tranżazzjonijiet sekondarji" sabiex l-allokazzjoni reali tal-profitti tkun konsistenti mal-aġġustament primarju. Tassazzjoni doppja tista' tirriżulta minħabba l-fatt li l-operazzjoni sekondarja nnifisha jista' jkollha konsegwenzi tat-taxxa u tirriżulta f'aġġustament. Pereżempju, l-ammont ta' aġġustament tad-dħul għal sussidjarja fuq tranżazzjoni ma' kumpanija prinċipali mhux residenti jista' jiġi trattat mill-ġuriżdizzjoni tas-sussidjarja bħala dividend preżunt imħallas lill-kumpanija prinċipali u taxxa minn ras il-għajn tista' tkun applikabbli. Aġġustamenti sekondarji huma mreġġgħa lura jekk l-aġġustament primarju jiġi rtirat. Aġġustamenti sekondarji li jieħdu l-forma ta' dividendi kostruttivi jistgħu joħolqu tassazzjoni doppja jekk l-Istat l-ieħor ma jipprovdix kreditu ta' taxxa jew ħelsien korrispondenti skont l-Artikolu 23 tal-Mudell ta' Konvenzjoni Fiskali tal-OECD (MTC) għat-taxxa minn ras il-għajn li tirriżulta mill-aġġustament sekondarju. Għalkemm il-Kummentarju dwar l-Artikolu 10 tal-MTC tal-OECD diġà jistqarr fil-paragrafu 28 li d-dividendi kostruttivi huma koperti mill-Artikolu 10 u mir-regoli għall-eliminazzjoni tat-tassazzjoni doppja, l-Istat l-ieħor jista' sempliċement ma jirrikonoxxix tali tranżazzjoni preżunta, li tagħti lok għal taxxa minn ras il-għajn (ara par. 4.69 OECD TPG). L-OEDC MTC ma tipprevjenix milli jsiru aġġustamenti sekondarji fejn dawn huma permessi skont il-liġi domestika[1]. Madankollu, l-amministrazzjonijiet tat-taxxa "huma inkoraġġiti jistrutturaw dawn l-aġġustamenti b'mod li jimminimizzaw il-possibilità ta' tassazzjoni doppja bħala konsegwenza tagħhom, għajr fejn il-komportament tal-kontribwent jissuġġerixxi l-intenzjoni li dividend jinħeba sabiex tiġi evitata t-taxxa minn ras il-għajn." (par. 4.71 OECD TPG). 6. Mis-27 Stat Membru tal-UE, disgħa għandhom leġiżlazzjoni dwar aġġustamenti sekondarji. It-tweġibiet għall-kwestjonarju jindikaw li aġġustamenti sekondarji fi wħud minn dawn id-disgħa Stati Membri huma diskrezzjonali. R 1: L-applikazzjoni ta' aġġustamenti sekondarji tista' twassal għal tassazzjoni doppja. Għalhekk, jekk aġġustamenti sekondarji ma jkunux obbligatorji, huwa rrakkomandat li l-Istati Membri jastjenu milli jagħmlu aġġustamenti sekondarji meta dawn ikunu jwasslu għal tassazzjoni doppja. Fejn aġġustamenti sekondarji jkunu obbligatorji taħt il-leġiżlazzjoni ta' Stat Membru, huwa rrakkomandat li l-Istati Membri jipprovdu għal modi u mezzi biex tiġi evitata t-tassazzjoni doppja (eż. billi jippruvaw isolvu dan permezz ta' MAP, jew permezz tar-ripatrijazzjoni ta' fondi fi stadju bikri, fejn possibbli). Dawn ir-rakkomandazzjonijiet jassumu li l-imġiba tal-persuna li tħallas it-taxxa ma tissuġġerixxix intenzjoni li taħbi dividend għall-iskop li tevita t-taxxa minn ras il-għajn[2]. 7. Fil-biċċa l-kbira tal-Istati Membri fejn aġġustamenti sekondarji huma possibbli/obbligatorji, dawn l-aġġustamenti huma trattati bħala distribuzzjoni moħbija ta' profitti u għalhekk ikkunsidrati bħala dividendi kostruttivi li potenzjalment huma soġġetti għat-taxxa minn ras il-għajn. 8. Aġġustamenti sekondarji jistgħu wkoll jieħdu forom oħra, pereżempju self kostruttiv. L-OECD TPG (par. 4.70) jenfasizzaw li dawn it-tranżazzjonijiet kostruttivi għandhom il-kumplikazzjonijiet tagħhom, pereżempju kwistjonijiet relatati mal-imgħax imputat fuq dan is-self. Fir-risposti tagħhom għall-kwestjonarju, il-biċċa l-kbira tal-Istati Membri ma rreferewx għal dawn it-tipi ta' tranżazzjonijiet kostruttivi. Ir-raġuni tista' tkun li l-Istati Membri jridu jevitaw il-kumplikazzjonijiet relatati u ġeneralment jagħmlu aġġustamenti sekondarji fil-forma ta' dividendi/kontribuzzjonijiet kostruttivi. Kontribuzzjoni kostruttiva u dividendi kostruttivi bejn sussidjarja tal-UE u kumpanija prinċipali tal-UE jimminimizzaw ir-riskju ta' tassazzjoni doppja, billi ma jinvolvux konsegwenzi tat-taxxa minn ras il-għajn (ara t-taqsima 3). R 2: Minħabba kumplikazzjonijiet addizzjonali li jqajmu, huwa rrakkomandat li, fl-UE, l-Istati Membri jikkaratterizzaw l-aġġustamenti sekondarji bħala dividendi kostruttivi jew kontribuzzjonijiet kapitali kostruttivi aktar milli bħala self kostruttiv, sakemm ma jkunx hemm ripatrijazzjoni. 9. Tinqala' sitwazzjoni aktar problematika jekk l-aġġustament primarju jsir bejn partijiet li huma relatati indirettament. Xi SM jistgħu jittrattaw din is-sitwazzjoni billi jipotezzaw distribuzzjoni lill-kumpanija prinċipali u kontribuzzjoni mill-kumpanija prinċipali lis-sussidjarja l-oħra (par. 4.70 OECD TPG). 10. Dan ir-rapport jikkonċentra fuq tranżazzjonijiet sekondarji bejn entitajiet residenti/stabbiliti tal-UE u fil-forma ta' dividendi u indirizzi kostruttivi - ibbażati fuq il-qafas ġuridiku eżistenti fl-UE - modi kif titnaqqas it-tassazzjoni doppja u piż amministrattiv u finanzjarju ieħor (pereżempju, penali) li jirriżulta minn aġġustamenti sekondarji[3]. 11. It-taqsimiet li ġejjin jindirizzaw l-applikazzjoni tad-Direttiva tal-UE dwar is-Sussidjarja Ewlenija (PSD) (ara t-taqsima 3)), sitwazzjonijiet fejn l-Istati Membri jistgħu jikkunsidraw li jagħtu ħelsien jekk il-kontribwent jirripatrija l-fondi (fi Proċedura ta' Ftehim Reċiproku (t-taqsima 4.2) jew fi stadju aktar bikri (t-taqsima 4.3)) u jiddiskutu wkoll penali u aspetti proċedurali/amministrattivi (t-taqsimiet 5 u 6). 3. Id-Direttiva dwar il-Kumpaniji Prinċipali u Sussidjarji (PSD) 12. Meta aġġustamenti sekondarji huma trattati bħala distribuzzjoni/kontribuzzjoni moħbija ta' profitt u għalhekk ikkunsidrati bħala dividendi kostruttivi, l-applikazzjoni tal-PSD (l-Artikoli 4 u 5) tirriżulta f'li ma tiġi imposta l-ebda taxxa minn ras il-għajn fuq profitti mqassma minn sussidjarja lill-kumpanija prinċipali tagħha fl-UE. 13. Disa' Stati Membri tal-UE attwalment japplikaw aġġustamenti sekondarji - l-Awstrija, il-Bulgarija, id-Danimarka, il-Ġermanja, Franza, il-Lussemburgu, il-Pajjiżi l-Baxxi, is-Slovenja u Spanja. F'sitwazzjoni fejn sussidjarja fi SM tkun suġġetta għal aġġustament sekondarju bbażat fuq aġġustament primarju tal-ipprezzar tat-trasferimenti relatat ma' tranżazzjoni mal-kumpanija prinċipali tagħha li tinsab fi Stat Membru ieħor, sebgħa[4] minn dawk id-disa' Stati Membri ma jimponux taxxa minn ras il-għajn fuq il-bażi tad-dispożizzjonijiet tal-PSD. Żewġ SM[5] jikkunsidraw li l-PSD mhuwiex applikabbli għal dividendi kostruttivi. 4. Ripatrijazzjoni ta' fondi 4.1 Ġenerali Essenzjalment, ir-ripatrijazzjoni tfisser b'mod effettiv it-treġġigħ lura tal-fondi sabiex il-kontijiet tal-partijiet involuti jkunu konformi mal-intenzjoni ekonomika tal-aġġustament primarju. L-OECD TPG (par. 4.73) jiddeskrivu xi mezzi possibbli li bihom tista' ssir ir-ripatrijazzjoni. Il-Manwal tal-OECD dwar il-proċeduri effettivi ta' ftehim reċiproku (MEMAP)[6] fih ukoll gwida dwar ir-ripatrijazzjoni. L-OECD TPG (par. 4.76) jirrakkomandaw ukoll li r-ripatrijazzjoni tiġi diskussa f'MAP fejn ġiet inizjata għall-aġġustament primarju relatat. It-termini f'soluzzjoni MAP miftiehma b'mod reċiproku bejn l-awtoritajiet kompetenti fir-rigward ta' aġġustament tal-prezzijiet tat-trasferiment huma speċifiċi għas-soluzzjoni partikolari bejn iż-żewġ CAs. Ladarba s-CAs laħqu ftehim dwar il-karatterizzazzjoni tat-tranżazzjoni preżunta, MAP tinvolvi wkoll l-eżaminar ta' dawn iż-żewġ kwistjonijiet: · jekk it-TA li għamel l-aġġustament sekondarju jastjenix mit-taxxa minn ras il-għajn jew it-TA l-ieħor jeliminax it-tassazzjoni doppja li tirriżulta, u, · meta hija kkunsidrata r-ripatrijazzjoni, kif tkun se ssir u kif jiġi żgurat li din ma tirriżultax f'żieda ulterjuri fil-piż taxxabbli li jista' huwa nnifsu jikkawża tassazzjoni doppja. Il-MEMAP tindika li l-ftehim ta' ripatrijazzjoni jista' jintlaħaq ukoll fi stadju iżjed bikri, pereżempju, matul awditu (ara 4.3). 4.2 Ripatrijazzjoni matul MAP 17. Jekk ripatrijazzjoni hija parti minn ftehim, it-termini jistgħu jvarjaw, iżda spiss jippermettu li r-ripatrijazzjoni ta' fondi ssir jew permezz ta' rimborż dirett jew permezz ta' tpaċija ta' kontijiet interkorporattivi. Tipikament, it-termini miftiehma jippermettu wkoll lill-kontribwenti jagħmel ir-ripatrijazzjoni fi żmien raġonevoli miftiehem reċiprokament, mingħajr taxxi minn ras il-għajn mill-Istat li minnu ssir ir-ripatrijazzjoni addizzjonali u mingħajr l-ebda trattament taxxabbli fl-Istat li lejh issir ir-ripatrijazzjoni. Ir-ripatrijazzjoni tista' tkun suġġetta għal awditjar estern. R 3: Fejn l-awtoritajiet kompetenti jaqblu f'MAP dwar il-ħtieġa biex il-kontijiet jitqiegħdu effettivament f'konformità mal-intenzjoni ekonomika tal-aġġustament primarju, l-Istati Membri jikkunsidraw ripatrijazzjoni permezz ta' rimborż dirett jew permezz ta' tpaċija ta' kontijiet interkorporattivi bħala għodda xierqa biex jinkiseb dan ir-riżultat. R 4: L-amministrazzjonijiet tat-taxxa għandhom ikunu konxji li l-kontribwenti jkunu jeħtieġu sa 90 jum mid-data tan-notifika tal-ftehim sabiex fil-fatt jimplimentaw ir-ripatrijazzjoni. R 5: Meta r-ripatrijazzjoni tiġi maqbula fi ftehim tal-MAP, huwa rrakkomandat li l-ftehim tal-MAP jiddikjara li l-ebda taxxa minn ras l-għajn ma tkun se tiġi applikata mill-Istat Membru li minnu ssir ir-ripatrijazzjoni u li l-ebda piż tat-taxxa addizzjonali ma jkun se jiġi impost fl-Istat Membru li lejh issir ir-ripatrijazzjoni. 18. Billi r-ripatrijazzjoni ssir wara t-tranżazzjoni inizjali, l-Istat Membru li lejh isir il-pagament tar-ripatrijazzjoni jista' jikkunsidra li l-pagament għandu jinkludi komponent ta' imgħax li jikkumpensa lill-kontribwenti residenti tiegħu għall-użu mill-impriża assoċjata barranija tal-fondi tal-kontribwenti bejn il-waqt tat-tranżazzjoni inizjali u r-ripatrijazzjoni. Approċċ bħal dan, madankollu, jirriżulta f'li tkompli tiġi kkumplikata aktar ir-ripatrijazzjoni u jista' wkoll ikollu il-konsegwenzi tat-taxxa tiegħu stess. R 6: Fejn l-MAP tkun bejn l-Istati Membri huwa, għal raġunijiet ta' simplifikazzjoni, irrakkomandat li l-Istati Membri jippermettu, sakemm possibbli, ir-ripatrijazzjoni mingħajr komponent ta' imgħax u jiddikjaraw dan fil-ftehim tal-MAP. 4.3 Ripatrijazzjoni fi stadju bikri, pereżempju awditu 19. Xi Stati żviluppaw approċċi biex tiġi evitata tassazzjoni doppja potenzjali billi ma jwettqux tranżazzjonijiet sekondarji u aġġustamenti sekondarji jekk ripatrijazzjoni diġà tkun saret fl-istadju ta' awditu. Ripatrijazzjoni fi stadju iżjed bikri, pereżempju, fl-istadju ta' awditu, minn perspettiva ta' kontribwent tirrikjedi arranġament dwar kif il-kontijiet għandhom jikkonformaw mal-aġġustamenti primarji u mill-perspettiva ta' TA l-ftehim ta' dan l-arranġament (xi Stati Membri jista' jkun li jkunu jistgħu jiftiehmu biss dwar li jastjenu minn tranżazzjoni/aġġustament sekondarji fil-kuntest ta' MAP). Minbarra dan, huwa meħtieġ trattament korrispondenti mit-TA l-oħra involuti. L-iżgurar ta' dan tal-aħħar jista' jirrikjedi li l-Istati Membri l-oħra jiġu infurmati abbażi tar-regoli dwar l-iskambju tal-informazzjoni jew l-inizjar ta' MAP billi diġà l-aġġustament primarju jista' ma jkunx aċċettabbli għal dan it-TA. Għandu jiġi nnutat li skont l-Artikolu 25 tal-MTC tal-OECD ikun possibbli għall-kontribwent li jinizja MAP diġà meta huwa jikkunsidra li l-azzjonijiet ta' pajjiż wieħed ikun probabbli li jirriżultaw f'tassazzjoni doppja[7]. R 7: Jekk Stat Membru jikkunsidra r-ripatrijazzjoni fi stadju bikri, pereżempju fl-istadju ta' awditu, huwa rrakkomandat li jiġi żgurat li l-Istati Membri l-oħra jiġu infurmati fl-istess ħin abbażi tal-proċedura tal-iskambju tal-informazzjoni, jew mill-kontribwent (jekk il-kontribwent jaqbel). R 8: Ftehim ta' ripatrijazzjoni milħuq fi stadju tal-awditjar ma għandux jipprekludi talba mill-kontribwent għal MAP, u lanqas ma għandu jindika qbil jew nuqqas ta' qbil ma' dikjarazzjoni ta' awditu. 5. Penali 20. Aġġustamenti sekondarji jistgħu f'xi Stati Membri jkunu suġġetti għal penali speċifiċi jew jirriżultaw f'penali skont ir-reġim ta' penali ġenerali. Ir-rapport ta' sommarju tal-UE JTPF dwar il-penali[8] diġà jelabora fuq reġimi ta' penali differenti tal-UE u juri fit-taqsima 5 li fil-biċċa l-kbira tal-Istati Membri l-possibbiltà li ma jiġux imposti penali (sakemm ma jitqisux mill-Istat Membru bħala penali serja) teżisti. Barra minn hekk, fih il-messaġġ li l-penali għandhom ikunu konformi mal-prezzijiet tat-trasferiment finalment maqbulin. Din il-konklużjoni tista' tinqara wkoll b'mod li l-penali għandhom ikunu relatati biss mal-aġġustament tal-prezzijiet tat-trasferiment innifsu, jiġifieri l-aġġustament primarju u mhux l-aġġustament sekondarju. R 9: Meta jkun meħtieġ aġġustament sekondarju, l-Istati Membri għandhom joqogħdu lura milli jimponu penali fir-rigward tal-aġġustament sekondarju. Fil-każ li penali fuq aġġustamenti sekondarji xorta waħda jiġu applikati, huwa tajjeb li jiġi kkunsidrat li dawk il-penali jiġu indirizzati f'MAP sabiex tiġi żgurata t-tneħħija tat-tassazzjoni doppja li tirriżulta minn aġġustamenti sekondarji. R 10: Meta l-konsegwenzi tat-taxxa ta' aġġustament sekondarju jiġu eliminati jew imnaqqsa f'MAP, huwa rrakkomandat li l-penali relatata tiġi eliminata jew imnaqqsa b'mod proporzjonat, rispettivament. 6. Proċedura għat-tneħħija tat-tassazzjoni doppja 22. Fir-risposti tagħhom għall-kwestjonarju dwar aġġustamenti sekondarji (JTPF/018/REV1/2011), il-biċċa l-kbira tal-Istati Membri li japplikaw aġġustamenti sekondarji stqarrew li huma ma jqisux kwistjonijiet ta' taxxa doppja li jirriżultaw minn aġġustamenti sekondarji bħala li huma koperti mill-Konvenzjoni ta' Arbitraġġ (AC), ftit biss iqisuhom koperti mill-Konvenzjoni AC, u wħud mill-Istati Membri l-oħra indikaw li l-applikabbiltà tal-AC għal aġġustamenti sekondarji għadha kwistjoni miftuħa għalihom. Madankollu, il-biċċa l-kbira tal-Istati Membri li japplikaw aġġustamenti sekondarji jkunu lesti li jindirizzawhom fil-kors ta' MAP. Għalhekk, f'każijiet fejn ma jkunx possibbli li tiġi evitata t-tassazzjoni doppja mill-bidu nett, pereżempju permezz tal-applikazzjoni tal-PSD, kontribwent għandu – f'każ ta' tassazzjoni doppja (potenzjali) li tirriżulta minn aġġustament sekondarju– jkollu jressaq żewġ talbiet, jiġifieri talba taħt il-Konvenzjoni ta' Arbitraġġ u talba għal MAP. Dawn tal-aħħar ikunu jeħtieġu f'kull każ li jiġi konkluż trattat bejn l-Istati Membri li jinkludi dispożizzjoni MAP komparabbli mal-Artikolu 25 tal-OECD MTC (preferibbilment inkluża klawżola ta' arbitraġġ skont l-Artikolu 25 (5) OECD MTC). R 11: Billi l-kontribwenti jistgħu ma jkunux konxji mill-fatt li f'ċerti sitwazzjonijiet għandha ssir talba separata għall-evitar ta' tassazzjoni doppja li tirriżulta minn aġġustamenti sekondarji, l-Istati Membri li ma jikkunsidrawx li aġġustamenti sekondarji jistgħu jiġu ttrattati taħt il-KA huma mħeġġa biex jenfasizzaw fil-gwida pubblika tagħhom il-fatt li talba separata skont l-Art 25 tal-OECD MTC tista' tkun meħtieġa sabiex titneħħa t-taxxa doppja. Għal raġunijiet ta' effiċjenza, huwa rrakkomandat li l-kontribwenti jippreżentaw iż-żewġ talbiet fl-istess ittra. ANNESS II RAPPORT DWAR IL-ĠESTJONI TAR-RISKJU TAL-IPPREZZAR TAT-TRASFERIMENTI Sfond Il-Forum Konġunt dwar l-Ipprezzar tat-Trasferimenti (JTPF) qies il-valutazzjoni tar-riskji bħala aspett importanti tal-ipprezzar tat-trasferiment u inkludieha fil-programm ta' ħidma tal-JTPF għall-2011-2015[9]. Il-ħidma fuq dan is-suġġett bdiet bi preżentazzjonijiet minn tliet Stati Membri[10] (SM) u minn Membri mhux Governattivi (NGM)[11] dwar l-approċċi tagħhom għall-ġestjoni tar-riskju. Imbagħad inħoloq sottogrupp biex jipprepara d-diskussjoni. Mill-bidu, inħass li l-illimitar tal-ambitu tal-proġett għall-istima tar-riskju ma kienx ikun ottimali. Għalhekk, il-kamp ta' applikazzjoni ġie mwessa' għall-"ġestjoni tar-riskju fil-kuntest tal-ipprezzar tat-trasferimenti" b'mod ġenerali, li jkopri l-proċess sħiħ sabiex jiġi żgurat li l-prezzijiet tat-trasferiment jiġu finalment stabbiliti skont il-prinċipju tad-distakkament. Il-JTPF ġie infurmat dwar il-progress tal-ħidma tas-sottogrupp fil-laqgħat f'Ottubru 2012 u Frar 2013. Minħabba l-materjal komprensiv dwar il-ġestjoni tar-riskju li huwa diġà disponibbli pubblikament (pereżempju mill-OECD[12]) u biex ikun evitat xogħol doppju, ir-rapport se jirreferi għal konklużjonijiet xierqa f'dan il-materjal u jqiegħed enfasi akbar fuq is-sitwazzjoni speċifika fl-UE. Minħabba s-sitwazzjonijiet ekonomiċi differenti, il-varjetà ta' tranżazzjonijiet fi ħdan intrapriża multinazzjonali, l-ambjent ġuridiku u amministrattiv differenti kif ukoll id-differenzi fir-riżorsi disponibbli fl-Istati Membri, mhuwiex possibbli li jkun żviluppat approċċ universali dwar kif jiġi ġestit b'mod effettiv u konkret ir-riskju tal-ipprezzar tat-trasferimenti. Għalhekk, dan ir-rapport huwa maħsub biex jipprovdi l-aħjar prattiki dwar l-immaniġġar effettiv tar-riskju fl-ipprezzar tat-trasferimenti b'enfasi fuq aspetti speċifiċi għall-Istati Membri u n-negozju fl-UE. L-Istati Membri u l-kontribwenti huma mħeġġa jużaw din il-gwida fl-abbilitajiet u l-liġijiet tagħhom biex jittrattaw b'mod effettiv ir-riskji dwar l-ipprezzar tat-trasferimenti. 1. Preambolu 4. L-infurzar tar-regoli tal-ipprezzar tat-trasferimenti, u l-konformità magħhom, bħala li jinkorporaw il-prinċipju tad-distakkament skont l-Artikolu 9 tal-Mudell ta' Konvenzjoni Fiskali tal-OECD (l-OECD MTC) jistgħu jkunu intensivi fir-riżorsi għall-amministrazzjonijiet tat-taxxa u l-kontribwenti rispettivament. Il-JTPF jirrikonoxxi li r-riżorsi disponibbli għall-ipprezzar tat-trasferimenti huma limitati u għalhekk għandhom jintużaw b'mod effettiv. Għaldaqstant, it-terminu "riskju tal-ipprezzar tat-trasferimenti" kif użat f'dan ir-rapport ma jkoprix biss ir-riskju li l-prezzijiet tat-trasferiment ma jiġux stabbiliti skont il-prinċipju tad-distakkament[13], iżda wkoll ir-riskju li r-riżorsi ma jkunux allokati b'mod effiċjenti biex jiġi żgurat li l-prezzijiet tat-trasferiment jiġu stabbiliti skont il-prinċipju tad-distakkament. 5. Il-JTPF jipprova jsib soluzzjonijiet prattiċi għall-funzjonament xieraq tal-prinċipju ta' distakkament fl-UE. Skont dan il-kompitu, ir-rwol tal-JTPF fil-kuntest tal-ġestjoni tar-riskju tal-ipprezzar tat-trasferimenti huwa meqjus bħala għajnuna lill-Istati Membri u l-kontribwenti fil-koordinament tal-azzjonijiet, l-iżgurar tat-trasparenza u l-ħidma fuq il-bażi ta' approċċi allinjati. R 1: Huwa rrakkomandat li jiġu rrispettati l-prinċipji ġenerali li ġejjin fil-ġestjoni tar-riskju tal-ipprezzar tat-trasferimenti: · Huwa preferibbli li jittieħed approċċ kooperattiv ibbażat fuq id-djalogu u l-fiduċja. Approċċ kooperattiv huwa inter alia kkaratterizzat minn komunikazzjoni bejn l-amministrazzjoni tat-taxxa u l-kontribwent fi stadju bikri, jiġifieri diġà meta jkun qed jiġi kkunsidrat awditu, ikun qed jitħejja awditu jew fil-fatt jinbeda awditu. Komunikazzjoni bikrija tista' tevita nuqqas ta' ftehim u allokazzjoni ineffiċjenti tar-riżorsi billi tgħin biex ikun hemm enfasi fuq l-aktar aspetti kritiċi li jikkontribwixxu għall-ġestjoni effettiva tar-riskji. Approċċ kooperattiv jimplika d-divulgazzjoni u l-fehim tal-fatti u ċ-ċirkostanzi tal-każ taħt konsiderazzjoni mill-kontribwent. · Huwa utli li jsiru sforzi sabiex jiġu identifikati aspetti li jinvolvu riskju ogħla ta' pprezzar tat-trasferimenti minn oħrajn u li jitqiesu l-proprjetajiet speċifiċi tal-SMEs[14]. · Ġestjoni tar-riskju effettiva timplika wkoll li jiġu allokati riżorsi għal oqsma b'riskju għoli ta' pprezzar tat-trasferimenti. · Għandhom ikunu disponibbli għodod ġuridiċi li jindirizzaw b'mod effettiv sitwazzjonijiet b'riskju għoli ta' pprezzar tat-trasferimenti. · Biex jiġi evitat l-użu mhux neċessarju ta' riżorsi huwa importanti li jiġi żgurat li l-azzjonijiet kollha previsti jkunu mmirati tajjeb u adattati għaċ-ċirkustanzi tal-każ, filwaqt li jitqiesu r-riżorsi disponibbli u l-piż li dawn l-azzjonijiet joħolqu. 6. Madankollu, għandu jiġi enfasizzat li l-approċċ kooperattiv huwa validu biss meta wieħed ikun qed jittratta ma' kontribwent kooperattiv. Jekk kontribwent jistax jitqies bħala kooperattiv jista' jiġi indikat, pereżempju mill-esperjenza tal-proċeduri amministrattivi tal-passat (pereżempju awditi)[15], it-trasparenza jew il-fatt li dokumentazzjoni konsistenti mal-Kodiċi ta' Kondotta dwar id-Dokumentazzjoni tal-Ipprezzar tat-Trasferimenti għal Intrapriżi Assoċjati (EU TPD)[16] tinżamm u tkun tista' titqiegħed għad-dispożizzjoni tal-amministrazzjoni tat-taxxa. 2. Il-fażijiet differenti fl-ipprezzar tat-trasferimenti 7. Din il-parti hija strutturata skont it-tliet fażijiet li normalment isegwi fajl tal-ipprezzar tat-trasferimenti: · Fażi inizjali – perjodu qabel awditu tal-kwistjoni tal-ipprezzar tat-trasferimenti; · Fażi tal-awditjar – perjodu mill-bidu sat-tmiem ta' awditu; · Il-fażi tar-riżoluzzjoni – perjodu li matulu l-awtorità tat-taxxa u l-kontribwent ifittxu soluzzjoni għal kwalunkwe nuqqas ta' qbil. 2.1 Il-fażi inizjali Huwa rikonoxxut li l-Istati Membri għandhom prattiki differenti dwar kif jorganizzaw il-proċeduri amministrattivi tagħhom u speċjalment l-awditi tagħhom. F'xi SM l-kontribwenti jintgħażlu għal awditu msejjes fuq kriterji ġenerali bħad-daqs, il-lokalità, jew is-settur tal-industrija. L-enfasi konkret tal-awditu, pereżempju l-ipprezzar tat-trasferiment, huwa mbagħad determinat fi stadju aktar tard. SM oħrajn għandhom proċedura fejn il-kontribwenti huma speċifikament magħżula għal awditu tal-ipprezzar tat-trasferimenti. Mhuwiex l-iskop ta' dan ir-rapport li b'mod strett u universali jiddistingwi bejn l-istadji differenti. Għalhekk it-terminu "fażi inizjali" fil-kuntest ta' dan ir-rapport għandu jinftiehem bħala li jkopri ż-żmien qabel ma jsir impenn serju ta' riżorsi tal-amministrazzjoni tat-taxxa biex b'mod konkret jiġi investigat jekk il-prezzijiet tat-trasferiment humiex stabbiliti skont il-prinċipju tad-distakkament, irrispettivament minn jekk din hijiex diġà meqjusa bħala awditu jew preawditu fil-prattika amministrattiva tal-Istati Membri. L-għan tal-fażi inizjali huwa li tippermetti lill-amministrazzjoni tat-taxxa biex tagħmel ġudizzju fuq bażi soda dwar jekk hux xieraq, fid-dawl tar-riskju identifikat u r-riżorsi disponibbli, li ssir investigazzjoni ulterjuri (il-fażi tal-awditjar) u jekk iva, fejn tingħata l-attenzjoni. Għaldaqstant, amministrazzjoni fiskali għandha wkoll tkun ippreparata li ma tibdiex/ma tkomplix tindirizza kwistjonijiet ta' pprezzar tat-trasferimenti f'awditu jekk il-fażi inizjali ma turi l-ebda riskju ta' pprezzar tat-trasferimenti, jew riskju baxx ta' dan. L-aspetti li ġejjin b'mod ġenerali, għandhom jiġu kkunsidrati għal strutturar effettiv tal-fażi inizjali: · Ċertu ammont ta' informazzjoni huwa meħtieġ biex jiġi vvalutat jekk hemmx riskju ta' pprezzar tat-trasferimenti li jeħtieġ aktar azzjoni. Din l-informazzjoni tista' tkun disponibbli lill-amministrazzjoni tat-taxxa minn sorsi varji, bħal sorsi pubbliċi, sejbiet ta' awditi tal-passat, informazzjoni mitluba awtomatikament (pereżempju fil-kuntest tad-dikjarazzjoni tat-taxxa) jew b'mod speċifiku (pereżempju, bil-ħruġ ta' kwestjonarji speċifiċi dwar l-ipprezzar tat-trasferiment)[17]. R 2: Talbiet għal informazzjoni addizzjonali għandhom ikun bbilanċjati bejn il-bżonnijiet tal-amministrazzjonijiet tat-taxxa, filwaqt li jitqiesu l-approċċi differenti tagħhom, fuq naħa waħda u l-piż impost fuq il-kontribwent fuq in-naħa l-oħra. L-aspetti li ġejjin għandhom jiġu kkunsidrati b'mod partikolari: · x'informazzjoni hija tassew meħtieġa għall-fażi inizjali, · meta huwa l-aktar punt xieraq biex tintalab din l-informazzjoni, · x'inhi l-forma xierqa għat-talba tal-informazzjoni, u · x'piż huwa impost fuq il-kontribwent b'din it-talba. B'mod aktar ġenerali, il-fehim tal-fatti u ċ-ċirkostanzi ta' spiss jitqies bħala aktar ta' għajnuna miċ-ċifri puri. · L-informazzjoni miksuba għandha tiġi evalwata fir-rigward tal-kwistjoni ta' jekk din turix riskji ta' pprezzar tat-trasferimenti li huwa xieraq li jiġu ddedikati aktar riżorsi għalihom. Huwa għalhekk meħtieġ li jkun magħruf liema fatturi joħolqu riskju ta' pprezzar tat-trasferimenti, li huma x-xenarji tipiċi li jattivaw ir-riskju u kif għandha tiġi evalwata l-informazzjoni disponibbli fir-rigward ta' dawn il-fatturi ta' riskju[18]. Għal dan l-għan ikun utli li jkun hemm qafas organizzattiv li jippermetti deċiżjoni dwar jekk (fid-dawl tar-riskju u r-riżorsi disponibbli) huwiex tajjeb li jittieħdu passi ulterjuri[19]. Ċerti SM, pereżempju kellhom esperjenza tajba bit-twaqqif ta' grupp ta' esperti tat-TP (bord TP) li jiddeċiedu x'għandu jsir dwar kwistjonijiet u każijiet tipiċi tat-TP. R 3a: Meta tiġi kkunsidrata l-applikazzjoni ta' metodi bbażati fuq ir-riskju huwa rrakkomandat li jiġu żviluppati kriterji speċifiċi li jindikaw ir-riskju tal-ipprezzar tat-trasferimenti. R 3b: Huwa rrakkomandat li tiġi stabbilita organizzazzjoni amministrattiva xierqa li tippermetti lill-amministrazzjoni tat-taxxa sabiex tieħu deċiżjoni fuq bażi tajba dwar jekk għandhomx jintużaw aktar riżorsi għal ċertu każ/qasam ta' awditjar. · Xi SM għandhom esperjenza tajba bit-twaqqif ta' hekk-imsejjaħ arranġament ta' konformità kooperattiva[20] mal-kontribwenti, jiġifieri ż-żamma ta' komunikazzjoni dwar kwistjonijiet tal-ipprezzar tat-trasferimenti bejn il-kontribwent u l-amministrazzjonijiet tat-taxxa qabel ma ssir id-dikjarazzoni tat-taxxa jew saħansitra qabel ma sseħħ it-tranżazzjoni. Mill-esperjenza tagħhom, il-kontribwenti wkoll huma favur dan l-approċċ. R 4: Filwaqt li huwa rikonoxxut li approċċ ta' arranġament ta' konformità kooperattiva jista' - minħabba l-oqfsa u l-prattiki amministrattivi rispettivi tagħhom - ma jitqiesx bħala xieraq fl-SM kollha, huwa rrakkomandat li tal-inqas jiġu implimentati miżuri li jippermettu l-komunikazzjoni bejn il-kontribwenti u l-amministrazzjonijiet fiskali f'punt bikri fiż-żmien. Dan ikun speċjalment utli meta l-kontribwent jidentifika aspetti dwar l-ipprezzar tat-trasferiment fejn ikunu prevedibbli problemi fis-sustanza jew l-amministrazzjoni. 11. Hemm ukoll sitwazzjonijiet fejn jagħmel sens li r-riskju tal-ipprezzar tat-trasferiment li ġie identifikat minn amministrazzjoni tat-taxxa waħda jiġi kkomunikat lill-amministrazzjonijiet tat-taxxa involuti l-oħra. Id-Direttiva tal-UE dwar il-Kooperazzjoni Amministrattiva[21] tipprovdi qafas prattiku għall-iskambju ta' din l-informazzjoni mill-valutazzjoni tar-riskju b'mod effettiv u f'punt bikri. F'din il-fażi inizjali, id-dettall tal-informazzjoni sottomessa għandu, madankollu, ikun pjuttost limitat billi l-għan tal-iskambju jkun li jiġu evitati problemi li jirriżultaw minn awditi bikrin jew tard jew li jiġi kkunsidrat awditu simultanju jew konġunt. R 5: Huwa rrakkomandat li l-Istati Membri jiskambjaw informazzjoni dwar ir-riskji tal-ipprezzar tat-trasferimenti bbażata fuq id-Direttiva tal-UE dwar il-Kooperazzjoni Amministrattiva (2011/16/UE) meta problemi fis-sustanza jew l-amministrazzjoni jkunu prevedibbli bejn l-SM involut jew azzjoni konġunta ta' Amministrazzjonijiet tat-Taxxa tkun tista' titqies bħala reazzjoni xierqa. 2.2 Il-fażi tal-awditjar 12. Għall-finijiet ta' dan ir-rapport, "il-fażi tal-awditjar" tibda mad-deċiżjoni biex isir impenn serju ta' riżorsi ta' amministrazzjoni tat-taxxa biex b'mod konkret tinvestiga jekk il-prezzijiet tat-trasferimenti ġewx stabbiliti f'konformità mal-prinċipju tad-distakkament. Matul il-fażi tal-awditjar huwa importanti li l-proċedura tiġi strutturata b'mod kemm jista' jkun effettiv u li r-riżorsi disponibbli jintużaw biex jitlesta l-awditu malajr kemm jista' jkun. 13. Il-fondazzjoni għal proċess ta' awditjar effettiv hija riżultat b'bażi soda tal-fażi inizjali, jiġifieri l-identifikazzjoni ta' oqsma li jinvolvu riskju tal-ipprezzar tat-trasferiment li ta' min jinvestigahom aktar fil-fond. Barra minn hekk, huwa importanti li jiġi stabbilit pjan ta' ħidma li jinkludi l-passi li probabbilment ser jittieħdu u l-iskadenzi previsti fuq iż-żewġ naħat - l-amministrazzjoni tat-taxxa u l-kontribwent. Il-ħolqien ta' dan il-pjan ta' ħidma jista' jgħin biex jiġi żgurat proċess effettiv li huwa kkaratterizzat minn ftehim reċiproku. R 6: Huwa rrakkomandat li jitwaqqaf pjan ta' ħidma għall-awditu. Il-pjan ta' ħidma għandu jkopri kemm il-perspettiva u l-azzjonijiet min-naħa tal-amministrazzjoni tat-taxxa kif ukoll dawk min-naħa tal-kontribwent. L-appendiċi għal dan ir-rapport jinkludi eżempju għal dan il-pjan ta' ħidma. R 7: Huwa rrakkomandat li l-aspetti li ġejjin jittieħdu f'kunsiderazzjoni waqt il-fażi tal-awditjar[22]: · L-importanza li l-ewwel jiġi stabbilit fehim reċiproku tal-fatti u ċ-ċirkostanzi li jirfdu t-tranżazzjonijiet li ntgħażlu għal iktar analiżi fil-kuntest tan-negozju u l-industrija li fihom il-kontribwent qed jopera qabel ma jiġu applikati r-regoli tal-ipprezzar tat-trasferimenti. Għal dan l-għan, l-involviment ta' esperti tas-settur jew tal-industrija jista' jkun utli. · Livell għoli ta' kooperazzjoni bejn il-kontribwent u l-amministrazzjoni tat-taxxa, pereżempju permezz tal-istabbiliment ta' djalogu bikri u kontinwu jkun jitqies bħala ta' benefiċċju għall-proċess kollu. Aktar laqgħat wiċċ imb' wiċċ imħejjija tajjeb huma ta' għajnuna. Ġeneralment, il-limitazzjoni safejn possibbli tad-differenza fiż-żmien bejn it-tranżazzjoni u l-awditu jew anke l-possibiltà ta' diskussjoni fuq bażi ta' ħin reali huma meqjusa bħala ta' benefiċċju. · Kif diġà ssemma fil-preambolu, l-azzjonijiet u t-talbiet kollha għandhom ikunu mmirati sew u għandu jinżamm bilanċ raġonevoli bejn l-utilità tal-informazzjoni mitluba għall-kwistjoni taħt kunsiderazzjoni u l-piż li t-talba toħloq kemm għall-kontribwenti kif ukoll għall-amministrazzjoni tat-taxxa. Portijiet sikuri u miżuri ta' simplifikazzjoni oħra f'ċerti ċirkostanzi jistgħu jikkontribwixxu għall-ġestjoni effettiva tar-riskji tal-ipprezzar tat-trasferimenti[23]. Aspett ieħor li għandu jiġi enfasizzat huwa li kontribwent għandu jkun kapaċi juri lill-amministrazzjoni tat-taxxa b'dokumentazzjoni xierqa li l-prezzijiet tat-trasferiment tiegħu huma stabbiliti skont il-prinċipju tad-distakkament. Għalkemm il-punt sa fejn l-SM implimentaw rekwiżiti ta' dokumentazzjoni speċifiċi jvarja, jista' jiġi konkluż li - minħabba n-natura bilaterali jew multilaterali tal-ipprezzar tat-trasferiment - huwa ta' benefiċċju li jiġu stabbiliti l-karatteristiċi ewlenin ta' dokumentazzjoni. Filwaqt li fuq in-naħa tal-kontribwent tali karatteristiċi ewlenin jistgħu jgħinu biex inaqqsu l-piż tal-konformità, il-benefiċċju għall-amministrazzjoni tat-taxxa jinsab fil-fatt li d-disponibbiltà ta' informazzjoni standardizzata tista' tgħin fil-kooperazzjoni internazzjonali u l-iżvilupp ta' regoli komuni. Fl-UE, l-UE TPD li ġiet żviluppata fl-2006 diġà tipprovdi dan il-qafas miftiehem għad-dokumentazzjoni tal-ipprezzar tat-trasferimenti. Li tinżamm dokumentazzjoni konsistenti mal-UE TPD u li din tkun disponibbli jista' jitqies ukoll bħala indikazzjoni ta' kontribwent kooperattiv. L-UE TPD jikkonsisti f'Masterfile, li jkun fih informazzjoni ġenerali dwar l-impriża u s-sistema tal-ipprezzar tat-trasferimenti tagħha li tkun relevanti u disponibbli għall-SM kollha kkonċernati u, bħala suppliment għall-masterfile, dokumentazzjoni speċifika għall-pajjiż li tkun disponibbli għal dawk l-amministrazzjonijiet tat-taxxa b'interess leġittimu fit-trattament fiskali xieraq tat-tranżazzjonijiet koperti minn din id-dokumentazzjoni. Fir-rigward ta' dokumentazzjoni speċifika għall-pajjiż jeħtieġ li jinżamm bilanċ bejn il-bżonn għall-informazzjoni u l-piż amministrattiv li r-rekwiżiti joħolqu. Għalhekk huwa importanti wkoll li d-dokumentazzjoni tiffoka fuq dawk l-oqsma b'riskji ogħla u tkun inqas intensiva f'oqsma b'inqas riskju. R 8: Meta wieħed iqis l-approċċi bbażati fuq ir-riskju fil-kuntest tad-dokumentazzjoni huwa rrakkomandat li jitqiesu l-aspetti li ġejjin: · Aspetti kwantitattivi, pereżempju rekwiżiti ta' dokumentazzjoni anqas għal tranżazzjonijiet ta' ammont baxx, · Aspetti kwantitattivi, pereżempju rekwiżiti ta' dokumentazzjoni anqas għal ċerti tranżazzjonijiet ta' riskju baxx, · Aspetti ta' żmien, bħal pereżempju li ma jiġux imposti rekwiżiti ta' dokumentazzjoni annwali għal tranżazzjonijiet kontinwi fejn il-fatti u ċ-ċirkostanzi jibqgħu l-istess u · Simplifikazzjoni għal ċerti tranżazzjonijiet u skont il-konklużjonijiet tal-OECD dwar portijiet sikuri fil-paragrafi riveduti 4.93-4.131 tal-OECD TPG. F'dan il-kuntest huwa wkoll utli li ssir referenza għall-gwida tal-JTPF dwar is-servizzi intra-grupp li jagħtu valur miżjud baxx[24] u CCAs dwar servizzi li ma joħolqux proprjetà intanġibbli[25]. Aspett ulterjuri u importanti tal-ipprezzar tat-trasferimenti huwa n-natura bilaterali jew anki multilaterali tiegħu. Aġġustament primarju fuq bażi soda minn Stat wieħed jirriżulta fil-ħtieġa ta' aġġustament korrispondenti fl-Istat l-ieħor biex tiġi evitata t-taxxa doppja ekonomika. Jekk Stat Membru jiddeċiedi li jinvesti r-riżorsi fl-awditjar ta' kontribwent jew qasam tal-awditjar partikolari u dan jirriżulta f'aġġustament primarju, ir-riżultat huwa li wkoll l-Istat jew l-Istati l-oħra involuti jeħtieġu li jinvestu riżorsi biex jiddeterminaw jekk dan l-aġġustament huwiex ġustifikat fil-prinċipju u fir-rigward tal-ammont. L-Istat jew l-Istati l-oħra involuti se jeħtieġu wkoll li jiddeċiedu jekk għandux isir aġġustament korrispondenti jew it-tassazzjoni ekonomika doppja eventwali jkollhiex titneħħa taħt Proċedura ta' Ftehim Reċiproku (MAP). Il-ġestjoni tar-riskju tal-ipprezzar tat-trasferimenti hija għalhekk rilevanti mhux biss għall-Istat li jkun qed jikkunsidra aġġustament primarju, iżda wkoll għall-Istati l-oħra affettwati minn dan l-aġġustament primarju. Hemm riskju li aktar riżorsi milli meħtieġ jiġu investiti mill-Istati, pereżempju minħabba spariġġi taż-żmien jew minħabba livelli differenti ta' informazzjoni. Il-problema hija mmultiplikata f'sitwazzjonijiet multilaterali, fejn l-aġġustamenti jikkonċernaw iktar minn Stat wieħed. Azzjoni kkoordinata f'punt bikri fiż-żmien bejn l-Istati Membri involuti tista' tgħin biex jiġu indirizzati dawn il-kwistjonijiet. Id-Direttiva tal-UE dwar il-Kooperazzjoni Amministrattiva (2011/16/UE) tistipula awditi simultanji[26]. Awditi simultanji jew saħansitra awditi konġunti[27] jistgħu - minħabba n-natura bilaterali u multilaterali tal-ipprezzar tat-trasferimenti - ikunu partikolarment utli fil-kuntest tal-ipprezzar tat-trasferimenti. Jistgħu wkoll ikunu ta' għajnuna jekk ikun hemm possibbiltà li l-kontribwenti jipproponu tali awditi simultanji f'sitwazzjonijiet fejn il-kwistjonijiet huma prevedibbli. Tali possibbiltà tista' titqies bħala li tagħlaq id-distakk bejn Ftehimiet ta' Pprezzar bil-Quddiem (APAs), li ġeneralment japplikaw biss qabel il-valutazzjoni u l-MAPs, li fil-prattika huma fil-biċċa l-kbira tal-każijiet applikati wara valutazzjoni, ukoll jekk awditi simultanji huma strument għall-iskambju tal-informazzjoni u l-awdituri jistgħu ma jkollhomx l-awtorità li jinnegozjaw ftehimiet. Pakkett ta' dokumentazzjoni komuni konsistenti mal-UE TPD huwa partikolarment utli għal awditi simultanji jew konġunti. Il-benefiċċju ta' kontrolli simultanji mhuwiex limitat għall-fażi tal-awditjar iżda jista' wkoll jinfluwenza l-fażi tar-riżoluzzjoni. Pereżempju, jekk isir awditu simultanju, informazzjoni tista' tintalab fil-kuntest tal-awditu simultanju, sabiex iż-żewġ amministrazzjonijiet tat-taxxa jkollhom opportunità bikrija biex jindikaw l-informazzjoni li jkollhom bżonn bħala informazzjoni minima għal talba ta' MAP sussegwenti. Konsegwentement, dewmien rigward il-bidu tal-perjodu ta' sentejn skont l-Artikolu 7 tal-Konvenzjoni ta' Arbitraġġ (AC) ikun jista' jiġi evitat. Huwa rikonoxxut li fil-bidu, it-twettiq effettiv tal-awditi simultanji u konġunti jippreżenta sfidi ġuridiċi u prattiċi. Għalhekk ikun utli li jiġu żviluppati jew imtejba l-oqfsa ġuridiċi u l-gwida prattika eżistenti dwar kontrolli TP bilaterali jew multilaterali. Huwa ssuġġerit li l-JTPF iqis li jwettaq din il-ħidma fil-ġejjieni. R 9a: Minħabba n-natura bilaterali jew multilaterali tal-ipprezzar tat-trasferimenti, huwa rrakkomandat li f'każijiet xierqa jittieħdu f'kunsiderazzjoni awditi simultanji fuq il-bażi tad-Direttiva dwar il-Kooperazzjoni Amministrattiva (2011/16/UE) jew awditi konġunti iżda li jitqies li, speċjalment fil-bidu ta' din il-prattika, il-kapaċitajiet u l-esperjenza ta' waħda mill-amministrazzjonijiet tat-taxxa involuti jew tat-tnejn li huma jistgħu jkunu limitati. R 9b: F'każijiet fejn il-kontribwent diġà jipprevedi kwistjonijiet sinifikanti ta' pprezzar tat-trasferiment bejn l-SM u/jew spariġġ serju ta' żmien, huwa rrakkomandat li japplikaw għal APA jew li jkollhom il-possibbiltà li jinfurmaw lill-amministrazzjonijiet fiskali involuta u jipproponu awditi simultanji jew konġunti. Huwa ta' benefiċċju għall-amministrazzjoni fiskali li tkun taf jekk hix qed titratta ma' kontribwent li jista' jitqies bħala kooperattiv. Indikatur ta' kontribwent kooperattiv jista' jkun l-esperjenza ta' awditi preċedenti. Dik l-esperjenza tista' tkun ta' benefiċċju mhux biss għall-amministrazzjonijiet tat-taxxa fir-rigward tal-proċeduri futuri, iżda wkoll għall-kontribwent li jkun konxju ta' feedback u jista' jkollu inċentiv biex itejjeb is-sitwazzjoni jekk ikun meħtieġ. R 10: Kif diġà indikat fil-Preambolu, huwa ta' benefiċċju għall-kontribwent u għall-amministrazzjoni tat-taxxa li jikkomunikaw b'mod effettiv. Għalhekk huwa utli jekk iż-żewġ partijiet matul id-diversi fażijiet tal-awditu jiddiskutu mhux biss il-kontenut iżda wkoll il-proċess tal-awditu. Dan jgħodd speċjalment fil-bidu u t-tmiem tal-awditu. 2.3 Il-fażi tar-riżoluzzjoni Ukoll jekk il-partijiet kollha involuti jaġixxu bl-aħjar mod, se jkun hemm każijiet fejn ma jkunx possibbli li jintlaħaq ftehim. In-nuqqas ta' qbil jista' jkun bejn il-kontribwent u l-amministrazzjoni tat-taxxa jew, pereżempju fil-każ ta' awditi simultanji jew konġunti, l-amministrazzjonijiet tat-taxxa involuti jistgħu jaslu għal konklużjonijiet differenti. F'dawn is-sitwazzjonijiet, huwa importanti li jiġi deċiż jekk il-kwistjoni tistax tiġi solvuta waqt il-fażi tal-awditjar jew jekk għandhiex tinbeda l-hekk imsejħa fażi tar-riżoluzzjoni.[28] F'dan ir-rapport "fażi tar-riżoluzzjoni" tfisser aktar proċedimenti (litigazzjoni jew MAP) jekk il-kontribwent jitlob dawn il-proċimenti. Id-deċiżjoni li tinbeda l-fażi tar-riżoluzzjoni ma għandhiex tiġi posposta bla bżonn. Filwaqt li l-MAP u l-litigazzjoni jibdew wara li tkun saret talba mill-kontribwent, ir-riżoluzzjoni tat-tilwim teħtieġ deċiżjoni espliċita fil-każ li ma jkunx jista' jingħata ħelsien unilaterali. Xi Stati Membri għandhom esperjenzi pożittivi ta' analiżi minn terza persuna tal-każ u l-oqsma ta' kunflitt biex jevalwaw jekk hux ġustifikabbli li l-każ imur għal-litigazzjoni/MAP. Dan il-proċess jista' jkun stabbilit b'mod purament intern jew jista' jinvolvi persuni esterni[29]. Jekk ma jkunx possibbli li jiġi solvut il-każ permezz ta' ftehim komuni, huwa importanti li jkun hemm fis-seħħ mekkaniżmu effiċjenti għas-soluzzjoni tat-tilwim. Fl-UE, il-Konvenzjoni ta' Arbitraġġ (AC) u Kodiċi tal-Kondotta għall-implimentazzjoni effettiva tal-AC jistipulaw tali mekkaniżmu. Għalkemm dan il-mekkaniżmu diġà jaħdem sew, il-JTPF identifika diversi oqsma fejn jista' jsir aktar titjib[30]. R 11: Huwa rrakkomandat li jiġi stabbilit qafas amministrattiv li jiżgura li d-deċiżjoni li tinbeda l-fażi tar-riżoluzzjoni ssir b'mod f'waqtu u effiċjenti. L-SM u l-kontribwenti għandhom jiżguraw il-funzjonament korrett tal-AC billi jsegwu l-gwida fil-Kodiċi tal-Kondotta. Minħabba l-ammont kbir ta' xogħol fuq l-MAP, l-SM jistgħu jikkunsidraw ukoll l-implimentazzjoni ta' Mekkaniżmi Alternattivi għas-Soluzzjoni tat-Tilwim. 3. L-Evalwazzjoni 23. L-isfidi fir-rigward tal-immaniġġar tar-riskji fil-prezzijiet tat-trasferiment ivarjaw u jinbidlu fuq medda ta' żmien. Il-kontribwenti u l-amministrazzjonijiet tat-taxxa jistgħu jiġu kkonfrontati bi kwistjonijiet u strutturi ġodda. Il-JTPF għalhekk jaqbel li jevalwa wara ċertu perjodu ta' żmien, l-esperjenza miksuba mill-applikazzjoni ta' metodi bbażati fuq ir-riskju. L-esperjenzi mbagħad jiġu skambjati fuq il-livell tal-JTPF. 4. Konklużjoni 24. L-applikazzjoni tal-prinċipju tal-kompetizzjoni ġusta tinvolvi r-riskju li l-prezzijiet tat-trasferiment ma jiġux stabbiliti f'konformità magħha u li r-riżorsi ma jiġux użati b'mod effiċjenti biex tiġi żgurata l-konformità. Komponent wieħed biex dan jiġi indirizzat hija d-disponibbiltà ta' gwida ċara xierqa għall-ekonomija ta' llum u l-kumplessità ta' operazzjonijiet multinazzjonali" globali. Metodi bbażati fuq ir-riskju huma maħsuba biex ikunu mmirati lejn il-każijiet ta' riskju ogħla, inklużi kontribwenti mhux kooperattivi. Għal dan l-għan, huwa importanti li jiġu vvalutati r-riskji, li dawn jiġu indirizzati b'mod effettiv mill-awditi u li jkun hemm mekkaniżmi li jsolvu t-tilwim b'mod effettiv u f'waqtu. Dan ir-rapport jisħaq fuq il-fatt li minbarra l-għodod disponibbli b'mod ġenerali, is-sitwazzjoni għall-amministrazzjonijiet tat-taxxa u l-kontribwenti fl-UE hija mtejba billi jiġu pprovduti għodod speċjali għall-iskambju effettiv tal-informazzjoni, proċeduri ta' ħidma komuni għall-awditi b'mod ġenerali kif ukoll għal approċċi kkoordinati, standard komuni ta' dokumentazzjoni u mekkaniżmu ta' riżoluzzjoni tat-tilwim effettiv. Il-kombinazzjoni u l-applikazzjoni konkreta ta' dawn l-għodod jikkontribwixxu sabiex jiġu indirizzati b'mod effettiv ir-riskji li jirriżultaw minn prezzijiet ta' trasferiment. Appendiċi: Pjan ta' ħidma tal-awditjar tat-TP Nota ta' tifsir għall-pjan ta' ħidma tal-awditjar tat-TP Dan il-pjan ta' ħidma tal-awditjar tat-TP huwa eżempju tad-diversi passi li huma tipikament imwettqa matul awditu tat-TP (mhux awditu komprensiv) fuq kontribwent u min-naħa tal-amministrazzjoni tat-taxxa, rispettivament. Għandu jkun mifhum bħala gwida informattiva aktar milli bħala regoli preskrittivi. Huwa rikonoxxut li l-istruttura ssuġġerita tista' ma tiffittjax fil-qafas ġuridiku u l-prattika amministrattiva tal-SM u l-kontribwenti kollha. Suppożizzjoni sottostanti tal-pjan ta' ħidma hija li dokumentazzjoni ppreparata sew - kif mitluba mill-awtoritatjiet tat-taxxa lokali - hija disponibbli u persunal imħarreġ tajjeb jaġixxi fuq iż-żewġ naħat. It-taqsira tal-passi fuq l-ewwel slajd jippreżentaw ħarsa ġenerali lejn id-diversi passi li huma tipikament imwettqa u s-sekwenza tagħhom. Is-slajds li ġejjin jelaboraw fuq dawn il-passi f'aktar dettall. B'mod partikolari, l-ewwel passi dwar in-notifika u t-tħejjija tal-awditu jistgħu jkunu differenti f'xi Stati Membri jew f'sitwazzjonijiet fejn il-prezzijiet ta' trasferiment huwa biss parti mill-awditu pjuttost milli l-għan tiegħu. Safejn huwa possibbl, it-tħejjija diġà għandha tkun tagħmel parti mill-fażi inizjali. Barra minn hekk, mhux kull pass li jiġi ssuġġerit fil-Pjan ta' Ħidma jeħtieġ li jsir f'kull każ u ċerti passi, bħal pereżempju, talba għal informazzjoni, jistgħu, jekk ikun meħtieġ, jiġu ripetuti. Jista' jagħmel sens li jkun hemm aktar laqgħat interim ukoll organizzati b'mod regolari matul l-awditu. Iż-żmien tad-diversi passi se jkollu jiġi adattat għall-fatti u ċ-ċirkostanzi tal-każ u l-passi varji għandhom jiġu miftiehma kemm jista' jkun bil-quddiem. Barra minn hekk, il-persuni li jieħdu ħsieb il-passi differenti rispettivi jistgħu jvarjaw skont l-istruttura organizzattiva tal-kontribwent u l-amministrazzjoni tat-taxxa. Ġeneralment, l-awditu tat-TP ta' kontribwent kooperattiv għandu jkun ikkaratterizzat minn fehim reċiproku, trasparenza, prontezza u azzjoni mmirata fuq iż-żewġ naħat. ANNESS III RAPPORT DWAR AĠĠUSTAMENTI TA' KUMPENS 1. Sfond F'konformità mal-Programm ta' Ħidma Konġunt dwar l-Ipprezzar tat-Trasferiment (JTPF) għall-2011-2015 (doc. JTPF/016/2011/EN), l-Istati Membri (SM) ftiehmu matul il-laqgħa tal-JTPF tad-9 ta' Ġunju 2011 li fir-rigward ta' aġġustamenti ta' kumpens ikun utli li tiġi evalwata s-sitwazzjoni prevalenti f'kull SM sal-1 ta' Lulju 2011, tiġi stabbilita ħarsa ġenerali u jiġi evalwat jekk jistax isir aktar xogħol dwar din il-kwistjoni (dok. JTPF/015/2011/EN). Is-Segretarjat ipprepara kwestjonarju għall-amministrazzjonijiet tat-taxxa tal-SM u ċċirkolah għall-input fit-30 ta' Ġunju 2011. Ir-risposti tal-Istati Membri għall-kwestjonarju tal-JTPF dwar aġġustamenti ta' kumpens (doc. JTPF/019/REV1/2011/EN) u aktar kontribuzzjonijiet minn membri mhux governattivi tal-JTPF (dok. JTPF/006/2013/EN) u l-SM infurmaw diskussjoni tal-JTPF dwar aġġustamenti ta' kumpens li wasslet għat-tħejjija ta' abbozz ta' rapport (JTPF/009/2013/EN) għal-laqgħa tal-JTPF f'Ġunju 2013. 3. Dan ir-rapport jirrifletti d-diskussjoni dwar l-aġġustamenti ta' kumpens li l-JTPF kellha f'Ġunju u Novembru 2013. Huwa jipproponi gwida għal soluzzjoni prattika għal kwistjonijiet li jirriżultaw mill-applikazzjoni ta' metodi differenti għal aġġustamenti ta' kumpens imressqa mill-SM. L-aġġustamenti fil-prezz u kwistjonijiet teoretiċi jibqgħu barra mill-ambitu ta' dan ir-rapport. 2. Definizzjoni 4. Fil-Glossarju tal-Linji Gwida tal-OECD tal-Prezzijiet għat-Trasferiment (TPG) it-terminu "kumpens ta' aġġustament" huwa definit bħala "aġġustament li fih il-kontribwent jirrapporta prezz ta' trasferiment għal finijiet ta' taxxa li huwa, fl-opinjoni tal-kontribwent, prezz b'distakkament għal tranżazzjoni kkontrollata, ukoll jekk dan il-prezz ikun differenti mill-ammont attwalment miżmum bejn intrapriżi assoċjati. Dan l-aġġustament isir qabel ma jintbagħat il-prospett tat-taxxa." 3. Ambitu tar-Rapport 5. Ir-risposti tal-SM għall-kwestjonarju tal-JTPF dwar aġġustamenti ta' kumpens (dok. JTPF/019/REV1/2011/EN) jindikaw li l-SM japplikaw approċċi differenti fir-rigward ta' aġġustamenti ta' kumpens. Huwa rikonoxxut li dawn id-differenzi huma ta' sikwit ibbażati fuq fehim differenti ta' prinċipji aktar fundamentali fl-ipprezzar tat-trasferiment, pereżempju kwistjonijiet ta' tempiżmu u l-użu ta' informazzjoni relatata ma' tranżazzjonijiet kontemporanji mhux kontrollati[31], id-disponibbiltà ta' dejta komparabbli u l-kwalità tal-istudji ta' riferiment maħluqa fuq il-bażi ta' bażijiet tad-dejta kummerċjali[32] u dak li jikkostitwixxi użu mhux xieraq ta' għarfien miksub aktar tard fl-ipprezzar tat-trasferiment[33]. 6. Il-gwida f'dan ir-rapport ma għandhiex tinftiehem bħala li tindika l-fehma tal-JTPF dwar dawn il-prinċipji aktar fundamentali. Pjuttost, l-għan ta' dan ir-rapport huwa li jipprovdi soluzzjoni prattika għall-kwistjonijiet deskritti fit-taqsima 4.1 iktar ‘l isfel li jirriżultaw minn approċċi differenti applikati mill-SM. Barra minn hekk, l-aċċettazzjoni ta' aġġustamenti ta' kumpens ma għandhiex tinftiehem bħala li tillimita l-kapaċità tal-amministrazzjoni tat-taxxa sabiex tagħmel aġġustament fi stadju aktar tard. 7. Ir-rakkomandazzjonijiet f'dan ir-rapport huma applikabbli għal aġġustamenti ta' kumpens li huma magħmula fil-kontijiet u spjegati fid-dokumentazzjoni tal-prezzijiet ta' trasferiment tal-kontribwent. 4. Aġġustamenti ta' kumpens 4.1 Ġenerali 8. B'mod ġenerali, l-aġġustament, aktar tard, ta' prezzijiet ta' trasferiment stabbiliti meta ssir it-tranżazzjoni jinvolvi l-kwistjoni teoretika importanti fl-ipprezar tat-trasferimenti dwar jekk · il-kontribwenti għandhom ikunu meħtieġa jistabbilixxu dokumentazzjoni tal-prezzijiet ta' trasferiment li turi li huma għamlu sforz raġonevoli sabiex jikkonformaw mal-prinċipju tad-distakkament fil-waqt li saru t-transazzjonijiet fi ħdan il-grupp tagħhom abbażi ta' informazzjoni li kienet raġonevolment disponibbli għalihom f'dak il-mument (approċċ tal-iffissar tal-prezzijiet ex-ante jew b'distakkament)[34], jew jekk · il-kontribwenti jistgħux jew għandhomx jittestjaw ir-riżultat effettiv tat-tranżazzjonijiet ikkontrollati tagħhom biex juru li l-kundizzjonijiet ta' dawn it-tranżazzjonijiet kienu konsistenti mal-prinċipju tad-distakkament (approċċ tal-ittestjar tal-eżitu ex-post jew b'distakkament)[35]. 9. L-SM li jħaddnu r-raġunament ta' approċċ ex-ante ġeneralment jeħtieġu li l-kontribwent jagħmel sforzi raġonevoli biex jistabbilixxi l-prezzijiet ta' trasferiment fiż-żmien meta ssir it-tranżazzjoni. Jekk il-prezzijiet kienu stabbiliti b'mod li kienu jagħmlu partijiet terzi u bl-informazzjoni raġonevolment disponibbli għal partijiet terzi fiż-żmien tat-tranżazzjoni, dawn il-prezzijiet u r-riżultat ekonomiku jkunu vinkolanti. 10. L-SM li jsegwu li r-raġunament ta' approċċ ex-post ġeneralment jippermettu jew saħansitra jirrikjedu lill-kontribwenti sabiex jittestjaw u, jekk ikun meħtieġ, jaġġustaw il-prezzijiet tat-trasferiment tagħhom fi tmiem is-sena, qabel ma jagħlqu l-kotba jew meta jippreżentaw ir-rendikont tat-taxxa tagħhom[36]. Li wieħed isegwi approċċ ex-post jista' jimplika wkoll li fiż-żmien ta' awditu jista' jkollha tintuża l-aħjar dejta disponibbli (pereżempju d-dejta li tirrigwarda l-waqt meta tkun saret it-tranżazzjoni). 11. Meta ż-żewġ Stati Membri japplikaw approċċ ex-post u jeħtieġu aġġustamenti ta' kumpens, problemi u wkoll riskji ta' tassazzjoni doppja jew nontassazzjoni doppja jistgħu jinqalgħu fir-rigward ta' dan li ġej: · Il-mument meta tali aġġustament għandu/jista' jsir (tmiem is-sena, l-għeluq ta' kotba, il-preżentazzjoni tad-dikjarazzjoni tat-taxxa), · Id-dejta li għandha tintuża biex tiġi stabbilita l-ħtieġa għal aġġustament u l-aġġustament innifsu, · Jekk aġġustament jistax isir fiż-żewġ direzzjonijiet ('il fuq u 'l isfel) u · Għal liema prezz għandu jsir l-aġġustament (fil-każ ta' firxiet eż. l-eqreb kwartili, il-medjan eċċ.). 12. Jekk it-tranżazzjonijiet eżaminati huma bejn żewġ partijiet relatati li jinsabu f'żewġ Stati Membri li wieħed minnhom isegwi approċċ ex-ante filwaqt li l-ieħor isegwi approċċ ex-post bl-obbligu li l-aġġustamenti jiġu riflessi fil-kotba, jinħoloq konflitt dwar jekk tali aġġustament fil-fatt jistax isir. 13. Il-gwida fl-OECD TPG dwar dawn il-kwistjonijiet bħalissa hija pjuttost limitata. Kemm l-approċċ tal-iffissar tal-prezzijiet b'distakkament kif ukoll l-approċċ tal-ittestjar b'distakkament tal-eżitu huma rikonoxxuti bħala li huma applikati mill-SM u f'każ ta' tilwim, l-OECD tirreferi għall-Proċedura ta' Ftehim Reċiproku (MAP)[37]. 14. Madankollu, MAP tista' tkun għadha mhux disponibbli jew jista' jkun li tkun għadha ma tipprovdix soluzzjoni għall-kunflitt fi stadju bikri, pereżempju fil-mument meta l-kontribwent huwa obbligata li jippreżenta l-formola tat-taxxa tiegħu. 15. Biex jindirizzaw dawn jew kwistjonijiet prattiċi oħra, l-SM jaqblu dwar il-kundizzjonijiet li taħthom aġġustamenti ta' kumpens inizjati mill-kontribwent għandhom jiġu aċċettati għad-dikjarazzjoni tat-taxxa. Id-deċiżjoni jekk il-kontribwent għandux jiġi obbligat li jagħmel aġġustament titħalla għad-diskrezzjoni tal-SM. 4.2 Soluzzjoni prattika għall-aġġustamenti ta' kumpens fl-UE 16. Biex jiġu indirizzati l-kwistjonijiet prattiċi li jinqalgħu mis-sitwazzjonijiet deskritti fit-taqsima 4.1 hawn fuq, l-SM jaqblu li: (i) il-profitti tal-impriżi relatati fir-rigward tar-relazzjonijiet kummerċjali jew finanzjarji bejniethom iridu jiġu kkalkulati b'mod simetriku, jiġifieri intrapriżi li jipparteċipaw fi tranżazzjoni għandhom jużaw l-istess prezz għat-tranżazzjonijiet rispettivi, u li (ii) aġġustament ta' kumpens mibdi mill-kontribwent għandu jiġi aċċettat jekk il-kundizzjonijiet elenkati hawn taħt ikunu ssodisfati. Dan ifisser li jekk l-SM involuti jkollhom regoli anqas preskrittivi fuq l-aġġustamenti ta' kumpens, dawn ir-regoli anqas preskrittivi jkunu japplikaw; minbarra dan, dan ir-rapport ma jinkoraġġix lill-SM sabiex jintroduċu aktar kundizzjonijiet għal aġġustamenti ta' kumpens milli japplikaw bħalissa. Dawn il-kundizzjonijiet huma: · Qabel it-tranżazzjoni jew sensiela ta' tranżazzjonijiet rilevanti, il-kontribwent ikun għamel sforzi raġonevoli sabiex jilħaq eżitu ta' distakkament. Dan normalment jiġi deskritt fid-dokumentazzjoni tal-prezzijiet ta' trasferiment tal-kontribwent. · Il-kontribwent jagħmel l-aġġustament b'mod simetriku fil-kontijiet fiż-żewġ SM involuti. · Il-kontribwent japplika l-istess approċċ b'mof konsistenti tul iż-żmien. · Il-kontribwent jagħmel l-aġġustament qabel jippreżenta r-rendikont tat-taxxa. · Il-kontribwent ikun kapaċi jispjega għal liema raġunijiet il-previżjoni tiegħu ma taqbilx mar-riżultat miksub, meta jkun meħtieġ li jagħmel dan mil-leġiżlazzjoni interna f'mill-inqas wieħed mill-SM involuti. 17. F'każ li r-riżultat reali jkun barra mill-medda ta' riżultati b'distakkament mmirati meta jiġi ffissat il-prezz fil-ħin tat-tranżazzjoni, għandu jsir aġġustament għall-aktar punt xieraq fil-firxa b'distakkament. F'dan il-kuntest il-gwida fil-paragrafi 3.55 ff. tat-TPG tista' tkun ta' għajnuna. Aġġustamenti ‘l fuq kif ukoll ‘l isfel għandhom jiġu aċċettati. 18. Li jiġi aċċettat aġġustament bil-mod imsemmi għandu jitqies bħala soluzzjoni prattika għal kwistjonijiet li jqumu mill-applikazzjoni ta' aġġustamenti ta' kumpens u ma għandux jinftiehem bħala li jindika l-fehma ta' SM dwar il-prinċipji aktar fundamentali msemmija fit-Taqsima 3, paragrafu 6 hawn fuq. Dan lanqas ma għandu jinftiehem bħala li jillimita l-kapaċità tal-amministrazzjoni tat-taxxa sabiex tagħmel aġġustament fi stadju aktar tard (pereżempju f'awditu) u ma għandu ebda impatt fi proċedura tal-MAP. [1] Il-paragrafu 9 tal-Kummentarju dwar l-Artikolu 9 tal-OECD MTC. [2] Riżerva mill-Italja: l-Italja ma għandhiex dispożizzjonijiet interni dwar aġġustamenti sekondarji u hija tal-fehma li għandu jkun primarjament f'idejn dawk l-Istati Membri li għandhom leġiżlazzjoni dwar aġġustamenti sekondarji sabiex jistrutturaw dawn l-aġġustamenti b'tali mod li jnaqqsu kemm jista' jkun il-possibbiltà ta' tassazzjoni doppja bħala konsegwenza tiegħu. Fil-prinċipju, l-Italja mhix se tagħti ħelsien mit-taxxa minn ras il-għajn li tirriżulta mill-aġġustament sekondarju mill-Istat Membru l-ieħor li wassal għat-tassazzjoni doppja. [3] It-tnaqqis tal-possibilità ta' tassazzjoni doppja bħala konsegwenza ta' aġġustamenti sekondarji huwa rrakkomandat fil-paragrafu 4.71 tal-OECD TPG. [4] L-Awstrija, id-Danimarka, il-Ġermanja, il-Lussemburgu, il-Pajjiżi l-Baxxi, is-Slovenja u Spanja. [5] il-Bulgarija u Franza. [6] http://www.oecd.org/document/1/0,3746,en_2649_33753_36195905_1_1_1_1,00.html [7] Il-Paragrafu 14, Kummentarju dwar l-Artikolu 25 tal-MTC tal-OECD [8] Sommarju tar-rapport tal-UE JTPF dwar il-Penali li jakkumpanja l-komunikazzjoni dwar il-ħidma tal-JTPF fil-perjodu Marzu 2007 sa Marzu 2009 (COM(2009)472 finali). [9] Ara d-dokument JTPF/016/2011/EN. [10] Il-Pajjiżi l-Baxxi (il-laqgħa tal-JTPF tas-26 ta' Ottubru 2011, il-punt 6 tal-Aġenda), l-Awstrija u r-Renju Unit (il-laqgħa tal-JTPF tat-8 ta' Marzu 2012, il-punt 6 (ii) tal-Aġenda). [11] Il-laqgħa tal-JTPF tas-26 ta' Ottubru 2011, il-Punt 6 tal-Aġenda. [12] L-istudju tal-OECD FTA "How to deal effectively with the Challenges of Transfer Pricing" (2012); Il-Manwal tal-OECD dwar il-Valutazzjoni tar-Riskju tal-Ipprezzar tat-Trasferimenti (2013). [13] L-OECD identifikat l-ipprezzar tat-trasferimenti, b'mod partikolari b'rabta mat-trasferiment tar-riskji u l-assi intanġibbli bħala wieħed mill-oqsma ewlenin ta' pressjoni fil-kuntest tal-proġett tagħha "l-Erożjoni tal-Bażi u ċ-Ċaqliq tal-Profitti" (BEPS). [14] Ara d-dokument JTPF/001/FINAL/2011/EN. [15] Ara l-paragrafu 19 u r-Rakkomandazzjoni 10 hawn taħt. [16] Il-Komunikazzjoni tal-Kummissjoni COM(2005)543 tal-10 ta' Novembru 2005". [17] Ara pereżempju l-Kapitolu 3 tal-Istudju tal-OECD FTA "Dealing Effectively with the Challenges of Transfer Pricing" u l-Kapitolu 4 tal-Linji Gwida tal-OECD Draft Handbook on Transfer Pricing Risk Assessment. [18] Ara pereżempju l-Kapitolu 2 tal-Istudju tal-OECD FTA "Dealing Effectively with the Challenges of Transfer Pricing" u l-Kapitolu 4 tal-Linji Gwida tal-OECD Draft Handbook on Transfer Pricing Risk Assessment. [19] Ara l-Kummissjoni Ewropea: Gwida tal-Ġestjoni tar-Riskju għall-Amministrazzjonijiet tat-Taxxa (2006) ("Gwida KE 2006") http://ec.europa.eu/taxation_customs/resources/documents/taxation/tax_cooperation/gen_overview/risk_management_guide_for_tax_administrations_en.pdf u l-Kapitolu 5 tal-OECD Draft Handbook on Transfer Pricing Risk Assessment. [20] Approċċi bħal dawn huma pereżempju segwiti fil-Pajjiżi l-Baxxi u r-Renju Unit. Gwida hi provduta mill-Kummissjoni Ewropea fil-Gwida tal-Ġestjoni tar-Riskju tal-Konformità għall-Amministrazzjonijiet tat-Taxxa (2010) ("Gwida KE 2010"): http://ec.europa.eu/taxation_customs/resources/documents/common/publications/info_docs/taxation/risk_managt_guide_en.pdf u l-Kapitolu 6 tal-OECD Handbook on Transfer Pricing Risk Assessment. [21] Id-Direttiva tal-Kunsill 2011/16/UE tal-15 ta' Frar 2011, dwar il-kooperazzjoni amministrattiva fil-qasam tat-tassazzjoni u li tħassar id-Direttiva 77/799/KEE, ĠU UE L 64, 11.3.2011. [22] Għal aktar gwida ara l-Kapitolu 5 tal-istudju OECD FTA: "Dealing effectively with the Challenges of Transfer Pricing". [23] Ara l-OECD Transfer Pricing Guidelines (OECD TPG), punt 4.125 fit-taqsima l-ġdida dwar il-portijiet sikuri (http://www.oecd.org/ctp/transfer-pricing/Revised-Section-E-Safe-Harbours-TP-Guidelines.pdf). [24] Il-Komunikazzjoni tal-Kummissjoni (COM(2011) 16 finali) mill-25 ta' Jannar 2011. [25] Il-Komunikazzjoni tal-Kummissjoni (COM(2012) 516 finali) mid-19 ta' Settembru 2012. [26] L-Artikolu 12 tad-Direttiva dwar il-kooperazzjoni amministrattiva fil-qasam tat-tassazzjoni tal-15 ta' Frar 2011 (2011/16/UE) jipprovdi għal kontrolli simultanji. F'kontroll simultanju, żewġ Stati Membri jew aktar jaqblu li jwettqu kontroll simultanju fit-territorju tagħhom stess, fuq persuna waħda jew aktar ta' interess komuni jew komplementari għalihom, bil-għan li jiskambjaw l-informazzjoni hekk miksuba. Billi fil-kuntest tat-taxxi diretti u l-ipprezzar tat-trasferimenti, it-terminu "awditu" huwa aktar komuni, dan ir-rapport juża t-terminu awditu simultanju li għandu jinftiehem bħala kontroll simultanju skont it-tifsira tad-Direttiva. [27] Skont il-paragrafu 7 tar-rapport tal-Forum tal-OECD dwar l-Amministrazzjoni tat-Taxxa, "awditu konġunt jista' jiġi deskritt bħala żewġ pajjiżi jew aktar li jingħaqdu flimkien biex jiffurmaw tim wieħed ta' awditjar li jeżamina kwistjoni(jiet)/tranżazzjoni(jiet) ta' persuna taxxabbli relatata jew aktar (kemm entitajiet ġuridiċi kif ukoll individwi) b'attivitajiet ta' negozju transfruntieri, forsi inklużi wkoll it-tranżazzjonijiet transfruntieri li jinvolvu kumpaniji affiljati relatati organizzati fil-pajjiżi parteċipanti, u li l-pajjiżi għandhom interess komuni jew komplimentari fihom; fejn il-kontribwent jagħmel preżentazzjonijiet konġunti u jaqsam l-informazzjoni mal-pajjiżi, u t-tim ikun jinkludi rappreżentanti tal-Awtoritajiet Kompetenti minn kull pajjiż." [28] Ara l-Kapitolu 6 tal-istudju tal-OECD FTA "Dealing Effectively with the Challenges of Transfer Pricing". [29] Ara l-Kapitolu 6, it-taqsima dwar ir-Riżoluzzjoni Alernattiva tat-Tilwim tal-Istudju tal-OECD FTA "Dealing Effectively with the Challenges of Transfer Pricing". [30] Ara d-dokument JTPF/020/REV1/2012/EN. [31] 3.68 TPG [32] 3.30 ff. TPG [33] 3.73 TPG [34] 3.69 TPG [35] 3.70 TPG [36] 4.38/4.39 TPG [37] 3.71 TPG u 4.39 TPG